HABE Azterketa Ereduak [Gomendioak] - 👩🏫 IRAKASLE WEBGUNEA.\nAskotan sartzen gara Google web orrian eta HABE azterketa ereduak bilatzen ditugu, bertan, urte desberdinetako examinen egitura zein den ikusteko. Baina, interneten eta HABE plataformaren laguntzaz kasu honetan, informazio asko topa genezake azterketa finala gainditu ahal izateko. Esate baterako, argudio testua lantzeko teoria edo idazlan bat egiteko gomendioak. Denok dakigunez, aekren laguntzaz azterketa egiten duten guztiak, idazmen eta mintzamen proba egin behar dute soilik euskaltegitik kanpo. Ikasleek autonomi erkidegoaren arabe, aukeratu dezakete non nahi duten burutu habe c1 azterketa.\nOrain dela urte batzuk, dena oso desberdina zen eta ikasleek euskararen gaitasun agiria edo E.G.A izeneko tituloa eskuratzen zuten. Examinaren egitura ez zen gaur egungoa bezalakoa eta ikasleek hiru froga zituzten. Lehenengoa, atariko froga zen eta test bidez egiten zuten 10€-ren truke. Bigarrengoa, luzeagoa zen eta bertan berridazketak, sinonimoak, idazlana eta hainbat ariketa egin behar zituzten. Azkenik, mintzamen frogaren bidez euskera hizkuntza hitzegiteko eta ulertzeko gai ziren ikasleak aztertzen zituzten. Gaur egun, berriz, E.G.A izeneko agiriaren ordez C1 mailako froga jarri da eta motzagoa dela esan daiteke, atariko froga famatua ezabatzea iruditu zaie aproposena eta indar gehiago idazlan eta mintzamen frogari ematea.\nEuskera C1 Idazlanak Adibideak\nTestu Antolatzaileak Adibideak\nArian C1 – Lan koadernoa\nHorregatik, oso garrantzitsua da idazlanak egiteko trikimailuak zeintzuk diren jakitea eta argudio testuak ondo lantzea. Horretarako, Maite Goñik euskaljakintzen bidez prestatutako teoria ikusiko dugu. Hurrengo estekaren laguntzaz irakasle honek prestatutako informazioa eskuragarri izango duzu (Argudio testua lantzen ,teoria). Egia esan, klaseen bidez ez duzu informazio hau behar, baina badira ikasle batzuk euskera modu aske eta autonomo batean ikasten dutenak, hauek gustokoa izango dute.\nAlde batetik, Ikasleok badakigu idazlanaren egitura bat ikastea beharrezkoa dugula testua nola antolatu behar dugun jakiteko eta modu berean, 300 hitzetako idazlana behar den moduan gauzatzeko. Bestalde, ez ditugu ahaztu behar testu antolatzaileak zeintzuk diren eta interneten laguntzaz lantzeko erramintarik aproposena euskaljakintza.com dugu. Webgune honetan bi taula daude eta esteken laguntzaz errepasatu ditzakezu.\nGainera, Joseba Lozanoren eskutik hainbat gomendio prestatu ditu beldurrik gabe joan ahal izateko azken frogara. Azterketa garaian ez da erraza egun berean urte oso baten landutako materia azaltzea, hori dela eta, 34 pauso idatzi ditu ikaslearen beldurrak edo urduritasuna ezabatzeko nahiarekin. Jarraitu gomendioak eta c1 maila gainditzea errazagoa izango da. Idazlan on bat egiteko gomendioak\nAurreko guztia laburbilduz, zera esan daiteke: habe c1 euskera azterketa ereduak eta idazlan ereduak oso gomendagarriak direla azterketak ezagutzeko eta mugikorraren laguntzaz informazioa hau kuxkuxeatzeko. Ondorioz, zure esku dago informazio hau erabiltzea edo ez. Jakin ezazue ni ez naizela aditua c1 euskera azterketan eta zuen moduan, nahiz eta askotan azterketa egin, momentu honetan gainditu beharreko zerbait da. Gogoratu, beraz: aukeran ditugun baliabide guztiak erabili behar ditugula gure idazlanaren kalitatea bermatzeko. Zorte ona izan dezazuela.\nARIANek HABEren Helduen Euskalduntzeko Oinarrizko Curriculumak (2015) eta Ikaskuntza, irakaskuntza eta ebaluaziorako Europako erreferentzia markoak (2001) proposatzen dituzten planteamendu komunikatiboa eta ekintza ikuspegia hartu ditu oinarritzat.\nARIANen hizkuntzaren bi alderdiak lantzen dira, komunikazioari dagokiona eta hizkuntzaren alderdi formalari dagokiona, euskara-ikaslea alderdi bietan treba dadin. ARIAN C1 mailak ikasleari euskaraz bizitzeko eta eroso sentitzeko bidea erraztu nahi dio, eta bide horretan, euskal unibertsoan murgiltzeko aukera eskaintzen dio, bere ezagutza sendotuz eta baita euskaraz gozatuz ere.\nARIAN C1 mailako Lan-koadernoak C1 maila edo antzeko goi-maila akademikora iritsi den euskara-ikasleari hizkuntzaren alderdi formala lantzeko eta hausnartzeko aukera eskaintzen dio. Arian C1 Ikaslearen Liburuko unitate bakoitzaren bukaeran ikasleari eskatzen zaion ekintza komunikatiboa egiten lagunduko dioten hizkuntza-baliabideak lantzen eta aztertzen dira atal hauetako jardueren bidez. ARIAN C1 mailak ikasleari euskaraz bizitzeko eta eroso sentitzeko bidea erraztu nahi dio, eta bide horretan, euskal unibertsoan murgiltzeko aukera eskaintzen dio, bere ezagutza sendotuz eta baita euskaraz gozatuz ere. ARIANen hizkuntzaren bi alderdiak lantzen dira, komunikazioari dagokiona eta hizkuntzaren alderdi formalari dagokiona, euskara-ikaslea alderdi bietan treba dadin.\nKoaderno honetan, narrazio historikoa, erreportajea, azalpen-testuak, kritika-testuak eta iritzi- eta gogoeta-testuak lantzen dira eta, testu horietan, antolatzaile eta modalizatzaile hauek: • Testu-antolatzaileak: lehenik eta behin, horrela, adibidez, ordea, hala ere, batez ere, horregatik, hori dela eta, hortza, bukatzeko… • Modalizatzaileak: o Ziurtasuna adierazteko: egia da, jakina da… o Ustea, zalantza edo probabilitatea adieraztekoa: uste dut, omen, daiteke… o Derrigortasuna edo beharrizana adierazteko: behar da, derrigorrez… o Balioespena egiten dutenak: ona da, txarra da, zoritxarrez… Euskara-ikaslearen gramatika praktikoa ikasmaterialaren lan-koadernoetako bat da liburuxka hau. Ikasmaterial osoak kontsulta-liburu praktikoa eta 20 lan-koadernoko sorta ditu, A1, A2, B1, B2 eta C1 mailetan.\nC1 Euskera AzterketaEuskera ZiurtagiriaHabe Euskera on lineRecursos C1 Euskera\nEntrada anterior:¿Cómo Aprender C1 Euskera por Libre?\nEntrada siguiente:Exámenes Escuela Oficial de Idiomas 2022


Autobus batek su hartu du Leioako campusean - - Hiruka.eus\nAutobus batek su hartu du Leioako campusean\nUkberri 2005-01-12 18:52\nBizkaibus enpresako autobus batek su hartu du gaur goizean Euskal Herriko Unibertsitateko (EHU) Leioako campuseko aparkalekuan, antza, motorran arazoak izan ondoren, Ertzaintzaren iturriek jakinarazi dutenez. Ezbeharra 8:55ak aldera izan da. Ordu horretan autobusa bertan aparkatuta zegoen eta, bat-batean, su hartu du. Suhiltzaileak berehala agertu dira gertaeraren lekuan eta, 15 minutu igaro ondoren, sua itzali dute. Autobusak kalteak izan ditu atzeko aldean, motorra dagoen tokian bertan, hain zuzen ere.


Aldaketa soziala eta praxi kolektiboa: gizartearen produkzioa pentsamendu soziologikoan | Zesar Martínez\nAldaketa soziala eta praxi kolektiboa: gizartearen produkzioa pentsamendu soziologikoan\nde Zesar Martínez\nAutor: Zesar Martínez\nEgungo globalizazioaren diskurtso dominantean, albaketa soziala eta, beraz, kolektibitateen bilakaera, nahitaezko eboluzio saihestezin gisa aurkezten da, kontingentziarik edo beste aukerarik onartzen ez duen eboluzioa. Diskurtso ideologiko horren inguruan eraboteko adostasuna eraiki nahi izateak definitu du, neurri batean, azken hamarkadako joera sozio-ideologiko nagusia; hau da, merkatu globalizatuaren lehiakortasuna eta etengabeko hazkunde ekonomiko-produktiboa giza eboluzioaren eta progreso sozialaren logika saihestezina bezala aurkeztea: globalizazioaren gezurrezko determinismo sahiestezina. Lan honetan, pentsamendu soziologikoan garatu diren ikuspegi teoriko ezberdinek nola kontzeptualizatu duten gizartearen produkzioa eta gidaritza aztertuko dugu. Eta, horrekin lotuta, ikuspegi teoriko bakoitzak nolako determinismoa eman dion giza egintzari eta nolakoa gizarte-egituraren «berezko» aldaketari. Azkenik, globalizazio neoliberalaren sasoi hauetan aldaketa sozialari buruz zabaltzen ari den diskurtso ideologiko deterministari aurre egin nahian, autore batzuen ekarpen teorikoak bilduko ditugu, aldaketa soziala aktore-sareen eguneroko praxi pertsonala eta kolektiboarekin lotuz.


Free chat Kent. Ausazko arrotz doan txateatu berehala Kent tik.\nFree chat Kent\nOngi etorri Chatroulette KentEdozein lekutan, munduko pertsona aleatory bat konektatzeko. Chatroulette Kent dezakezu honako aukeren artean aukeratu:- Guztiak pertsona mota Kent doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nKent hirien zerrenda:


Euskal Herriko bidaia-gida/Ibilbideak/Andres Espinosaren ibilbidea — Wikibooks\nEuskal Herriko bidaia-gida/Ibilbideak/Andres Espinosaren ibilbidea\nAndres Espinosaren ibilbidea\nZornotza, San Bartolome auzoa, San Joan baseliza, San Migel baseliza, Etxano\n23 km. 5 ordu.\nEuskal alpinismoaren aitzindari izan zen mendizale eta abenturazaleari gorazarre egiten diote urtero jaioterrian, Zornotzan, haren izena daraman PR-BI-14 ibilbidean zehar.\nAndres Espinosa (1903-1985) Mont Blanc eta Cervino mendiak bakarka eskalatu zituen lehen gizona izan zen. 1929an, gomazko abarken gainean kranpoiak jantzita, ordura arte inork lortu gabeko helburua bete zuen. Handik urtebetera, 1930ean, Kilimanjarora (6.010 m) bakarrik iritsi zen lehen gizona ere bilakatu zen. Himalaiako mendilerrora joan zen lehen euskalduna ere izan zen, hona ere bakarrik, laguntza gabe, diru urrirekin... eta betiere abarka parearekin baino ez. Andres Espinosa aparteko gizakien taldekoa da, edukitzea edo izatea dileman, izatea aukeratu duten horietakoa baitzen. Horregatik izan zen gizartera moldatu gabekoa, naturan eta mendian egia eta isiltasuna topatu zituen iheslaria. Horrela deskribatzen du Luis Alejos mendizaleak El montañero y aventurero Andrés Espinosa liburuan.\nZornotzan (Bizkaia) jaiotako bizkaitar hau gaztetatik lanean ibili zen familiako enpresan: oihalen salerosketan, alegia. Baina lanbide hori ez zuen asko atsegin eta naturan bilatu zuen babesa, Enrike Renteria lagun eta margolariarekin. Biak Zornotza inguruko mendietan barrena ibili ohi ziren, ondoren Euskal Herriko tontorretan eta geroago penintsulako mendiak izan zituen lehen abentura bakarkakoak: Perdido, Mulhacen, Veleta, Urbion, Teide eta beste hainbat. Teidetik bueltan, 1928ko uztailaren 30ean, Europako mendietan txango bat egiten ari zela, Naranjo de Bulnesen hormara hurbildu zen Bulnes herriko Manolin ostalariak burua berotuta. Lehen metroak probatzen hasi zen, oinutsik eta sokarik gabe. Jaisteko biderik ikusi ez, eroso sentitu eta, bi aldiz pentsatu gabe, tontorreraino jarraitu zuen.\nBalentria horrek famatu bihurtu zuen Espinosa, estatuko mendizale onenak ere ez baitziren gai soka gabe igotzeko, eta, are gutxiago, bakarrik. Horrela, Alpeetan jarri zituen hurrengo helburua: Mont Blanc (4.810 m) eta Cervino-Matterhorn (4.478 m). Mendi horiek igotzeko, gidariak kontratatzea ezinbestekoa zen garai haietan, baina, Espinosaren moduko bizilagun arrunt batentzat garestiegiak zirela-eta, bakarrik igotzea erabaki zuen, 1929eko uztailean. Glaziarretan inoiz ibili gabea zen, eta hiru gau eman zituen elurretan Mont Blanc gainditzeko. Sei egun geroago, Matterhorn mendia eskalatu zuen. Balentria hura mugarria izan zen garai haietan, mendi gidarien monopolioa hautsi zuelako. Garaiago, zailago eta urrunago leloa aintzat hartuta, bere negozioa saldu zuen urrutiko mendiak igotzeko. Zorotzat jo bazuten ere, bere asmoari eutsi, eta Afrikara bidaiatu zuen, 1930ean: Alexandria, Kairo, Sinai, Egiptoko mendirik garaiena, basamortuak, Suez, Mombasa, oihanak eta azkenik Afrikako erraldoia. Bederatzi eguneko ibilaldia bakardadean egin eta gero, Kilimanjaro gainditu zuen. 1931n, bidaia luzeagori ekin zion. Indiaraino joan zen, 22 egunez nabigatu ostean. Kalkutatik iragan, eta, trenez, Indiaren iparraldean dagoen Darjeeling hirira iritsi zen. Han alemaniar espedizio baten kide bilakatu nahi zuen, baina hiru egun beranduago iritsi zen, eta bakarrik mendian sartzeko baimenik ez zioten eman. Maroko ere zeharkatu zuen Toubkal (4.500 m) mendia igotzeko. Ondoren, gerra zibila etorri zen, eta, bidaiatzeko diru askorik ere ez zuenez, abentura handiak baztertu eta hiritar apal bihurtu zen.\nAndres Espinosaren omenez Zornotzako Udalak bultzatutako PR-Bi-74 ibilbideak Jauregibarria parkeko lehen kartelean du hasiera, zubiaren ondoan. Marka zuri horiei jarraikiz, parkea zeharkatu, eta, autobidearen azpitik iragan ondoren, ezkerretara okertu behar da Condor industrialdearen sarreran. Mendian gora igoz, Etxanora doan errepidearekin bat egin, eta Santa Maria elizaren arkupeetatik ikusmira panoramikoaz goza daiteke. Ondoren, Urritxe auzorantz eta San Juan baselizarantz jo behar da, baso artean batzuetan eta zementuzko pistan bestetan, Amorebietaraino jaisteraino. Karmen kalean eskuinera hartu, eta Luis Urrengoetxea hiribidean iparralderantz ibiliaz autobidearen azpitik pasatu, eta Larreako elizaraino jarraitu behar da. Aurrerago, Zornotzako Andra Mari o ikastolaren ondoan eskuinera hartu behar da, San Bartolome auzorantz. Zementuzko bidea den arren, basarte politak zeharkatzen ditu. Auzo Etxea elkartearen ondoren Ergoien auzorantz igo behar da, hango San Juan ermitarekin bat egin arte. Hortik gora, Bizkargiren goi magaletan murgiltzen da ibilbidea, poliki-poliki mendebalderantz okertuz, eta, azkenik, San Migel baselizarekin bat egiten du. Handik behera, lau kilometro daude Zornotzaraino.


Zapatero: 'Langabeziak hobera egingo du, baina ez dago magia egiterik' | EITB Udal eta foru hauteskundeak\nIa bost milioi langabe\nZapatero: 'Langabeziak hobera egingo du, baina ez dago magia egiterik'\nKrisia gainditzeko laguntzarik ez ematea leporatu dio PPri eta langabeen % 75ari prestazioa kobratuko dutela bermatu die.\nJose Luis Rodriguez Zapatero presidenteak langabeziak hobera egingo duela ziurtatu du, baina horretarako "magia" egiterik ez dagoela gaineratuta. Horren ordez, guztion ahalagina beharrezkoa dela adierazi du, eta PPri ahalegin horretan konpromisorik ez izatea leporatu dio.\nZapaterok Tenerifen egindako hitzaldian egin dite adierazpen horiek. Sozialistek ekitaldi politikoa egin dute bertan maiatzaren 22ko udal eta autonomia hauteskundeetarako hautagaiak aurkezteko.\nBiztanleria Aktiboaren Inkestak langabeen kopurua bost milioietatik gertu zegoela zabaldu eta egunbete beranduago, exekutiboburua datu horiek kezkatu egiten dutela esan eta Gobernuak ez dituela bazterrean utziko azpimarratu du.\nGai horren harian, PPk ez duela ezer ere laguntzen gaineratu eta "Gobernuak Espainiak behar duena" egiten ari dela nabarmendu du. Beste batzuek sortutako krisiari aurre egiteko ardura bere gain hartzen jarraituko dutela esan du Zapaterok, eta PSOE "krisiari eta PPri" gailenduko zaiela adierazi du.\nLangabeentzako hitzak ere izan dite presidenteak eta haien % 75ek prestazioa kobratuko dutela esan du, orain arte bezala, eta ez dituela "baztertuta utziko" esan die.


Patxi Berdote Hernandez: Euskararen erabilera sustatu nahi dugu Urdiainen" - Guaixe.eus\nMaider Betelu Ganboa 2017-11-10 08:30 Gizartea Urdiain\nAurreko urtean martxan hasi zen Urdiaingo Gurasoen Euskara Batzordea. Patxi Berdote Hernandez taldekideak burutzen ari diren ekimenen berri eman digu\n1. Nola sortu zen Urdiaingo Gurasoen Euskara Batzordea?\nUrdiaingo udaletxeko egungo udal taldea sortu genuenean, kezka handienetako bat izan zen ikustea nola euskara geroz eta gehiago ari ginen galtzen kalean. Orduan zerbait egitea erabaki zen, eta prozesu horren bukaeran Urdiaingo Gurasoen Euskara Batzordea sortu zen.\n2. Bereziki haur eta gazteen artean ari da jaisten euskararen erabilera edo orokorra da?\nEsango nuke orokorra dela, baina taldea sortzerakoan erabaki genuen euskararen erabilera adin zehatz batekin lantzea, 6 eta 12 urte bitarteko neska mutilekin lan egitea gure taldean, euskara sustatzeko ekintzak antolatuz.\n3. Paradoxa da. Haur gehienek, guztiek ez esateagatik, D ereduan ikasten dute, euskaraz badakite, eta kale erabilpenean gaztelania asko entzuten da.\nBai, kalean euskaraz hitz egiteko ohitura hori aldatzen ari da. Nik 10 urte daramatzat Urdiainen bizitzen, eta urte hauetan beherakada hori nabaritu dut. Horren aurrean zerbait egin behar zela erabaki genuen.\n4. Aurreko urtean sortu zenuten guraso taldea, ezta?\nBai, 2016ko martxoa aldera elkartu ginen. Aurretik, Urdiaingo Udaletik Sakanako Mankomunitateko Euskara Zerbitzuarekin elkartu ginen. Bertako teknikari Izaskun Errazkinek EBETE enpresaz hitz egin zigun. Iñaki Eizmendi da arduraduna eta euskararen erabilera sustatzeko baliabideak eta tresnak eskaintzen dituzte. Bilera deitu genuen berarekin eta jende dexente joan zen. Hortik abiatu ginen Urdiaingo Gurasoen Euskara Batzordea sortzeko.\n5. Antolatutakoen artean “euslie” kanpaina egin zenuten iaz.\nBai, euskararen eusleak dira euskara eusten dutenak eta euskararen erabilera sustatzen dutenak. Gurasoek euskaraz aritzeko konpromisoa hartu genuen. Euskararen “eusliek” ginela zioen txapa batzuk jarri genituen, euskaraz ariko ginela erakusteko. Nolabait, gure seme-alabei guk ejenplua emateko, gurasoek euskaraz hitz egiten dugula. Konpromiso hori.\nIazko ekainean egin genuen kanpaina, hiru astetan zehar. Kanpainako azken egunak Urdiaingo festetako lehen egunarekin kointziditu zuen. Aste bakoitzean 7 gurasok hartu zuten eusle izateko konpromisoa. “Euslie” txapa jantzi eta edonon zeudela euskaraz hitz egiteko konpromisoa hartu zuten. Oso esperientzia positiboa izan zen.\n6. Jendeak galdetzen al zuen ea zer zen txapa hori?\nKanpainarekin hasi aurretik ekimenaren berri eman genuen, informazioa zabaldu genuen herria. Kanpainan parte hartu zuten gurasoei ere esan zitzaien zein zen beraien lana: herrian euskararen erabilera sustatzea, txapa jantzita. Esparru ezberdinetan mugitzen den jendea izan zen euslie: eskolako eta ikastolako gurasoak, futbolean dabiltzan seme-alaben gurasoak… denetatik. Eta lortu genuen ere herriko harakina, ileapaintzailea eta beste eusliek izatea, haurrekin bakarrik ez, helduekin ere euskara sustatzeko.\n7. Zer moduz atera zen?\nPositiboa izan zen, errepikatzeko modukoa. Eguraldi ona datorrenean, hurrengo urtean, atzera ere egin nahi dena. Garrantzitsua da herrian azaleraztea arazo bat dagoela, euskararen erabileran atzera egiten ari garela. Kanpainari esker jende asko konturatu zen arazo larria zegoela euskararen erabileran. Txipa aldatzea ez da erraza, baina horretan gaude.\n8. Aipatu kanpainaz gain, euskararen erabilera sustatzen jarraitzeko bidean txangoak antolatzea erabaki zenuten.\nBai. Udaberrian bi data jarri genituen Bernoara txangoa egiteko, baina sekulako eguraldi txarra egin zuen, tartean elurra eta guzti. Azkenean larunbatean lortu genuen. 21 lagun elkartu ginen, eta oso positiboa izan zen. Eguraldi txarra iragartzen zuten eta B plan bat ere prestatua genuen, baina azkenean Urriztin hitzordua jarri genuen larunbat arratsaldean eta berriki berreskuratu den Bernoa galtzadaraino joan ginen. Euskaldunak ginen gurasoek hartu genuen neska-mutikoak eramatearen ardura. Eta ongi ibili ginen, gustura. Taldetxotan banatu ginen, ziurtatuz euskara erabiltzen ari ginela, eta gustura. Hasieran eguraldiak lagundu zuen, gero euria hasi zen eta busti egin ginen, baina euskararen alde, edozer gauza, bustitzea barne!\n9. Hemendik aurrera zer? Txango gehiago etorriko dira? Bestelako ekimenak?\nBigarren ibilaldi bat egingo dugu, Jon Zufiaurre herritarraren laguntza dugu horretarako. Bestalde, ideia batzuk ere baditugu: sukaldaritza tailerrak antolatzea, kirol jardueretan erabiltzen diren esamolde eta esapideak euskaratzea...\n10. Askotan, esapide askotarako eta hizkera kolokialerako, gaztelerara jotzen dugu. Akaso hiztegi hori da osatu behar dena, gaztetxoenak erabiltzen dituzten hitz eta esamolde horiek euskaratzea...\nBai, EBETEren laguntza izango dugu horretarako. Taldean aztertuko dugu. Hitz berriak ikasten hasi beharko dugu, futbolean, kiroletan eta gazteen hizkuntza eta esapide horietan janzteko. Pilak jarri beharko ditugu.\n11. Gurasoren batek edo herritarren batek Urdiaingo Gurasoen Euskara Batzordean parte hartu nahi badu, nora jo behar du?\nUrdiain herri txikia da eta elkar ezagutzen dugu. Gugana etorri daitezena, eta ongi etorriak izanen dira denak.\nLakuntzak Eusko Jaurlaritzaren ikerlari aitortza jaso du\nGaztea auto-istripuan hila


Infogunea egokitu eta delegatuen batzarra egin dugu goizean Oionen, ekintza sindikaleko tailerrarekin batera. Biharko egitarauari dagokionez, Froneri-Nestle enpresaren aurrean elkarretaratze bat egingo dugu, 10:00etan, kaleratzeak salatzeko. Ondoren, auto karabana bat abiatuko dugu bertatik, eta, 11:00etan, Aguraingo industriaguneetan hainbat jarduera egingo ditugu, Lautadako ehun produktiboaren suntsiketaren kontra. 12:00etan, Agurainen bertan, Infogunea egokituko dugu.\nAsteazkenean, berriz, Gipuzkoara itzuliko da Ekimen Ibiltaria; Arrasatera iritsiko da, hain justu.


Hondarribiak eta Arkotek nahikoa lan izango dute tituluei eusten - GARA\nHondarribiak eta Arkotek nahikoa lan izango dute tituluei eusten\nGipuzkoako Txapelketa Donostian jokatuko dute, eta lehia estua espero da Orioren, Hondarribiaren eta Zarautzen artean; Bizkaiko Txapelketa, berriz, Lekeition izango da eta badirudi Urdaibai dela herrialdeko titulua eskuratzeko faborito nagusia eta ia bakarra\nTKE eta KAE ligetako estropadak egun batez bada ere ahaztu eta Gipuzkoako eta Bizkaiko Traineru Txapelketak jokatuko dituzte gaur euskal ontzi indartsuenek Donostian eta Lekeition, hurrenez hurren. Bi estropadak 19.00etan hasiko dira, eta hiru txanda izango dituzte.\nGipuzkoako Txapelketari dagokionez, hamaika traineruk hartuko dute parte hiru txandatan banatuta. Lehen txandan, Ur Kirolak, Hernani eta Fortuna lehiatuko dira, hiru traineru. Bigarren txandan arituko direnak San Pedro, Getaria, Pasai Donibane eta Donostia Arraun izango dira. Eta hirugarren eta azken txandan irtengo dira, berriz, Orio, Zarautz, Hondarribia eta Zumaia.\nKontxako Badian jokatuko duten estropadan berrikuntza nagusia Fortuna izango da. Donostiarrek Hibaikaren tokia hartuko dute lehen txandan. Bestetik, San Pedro izango da azkenean San Migel Ligan dabiltzan bost talde gipuzkoarren artean ohorezko txandatik kanpo geratuko den ontzia. Hondarribiko bigarren ontziak ere ez du gaurko proban parte hartuko.\nIaz Hondarribiak irabazi zuen Gipuzkoako Txapelketa, eta aurten ere garaile izateko faborito nagusietako bat izango da, zalantzarik gabe. San Miguel Ligako azken bi estropadetan bigarren postuan amaitu du, Plentziakoan oriotarren aurretik ere bai, eta uztaileko lehen ikurrina irabazteko irrikan egongo da.\nBaina orain arteko emaitzak ikusita, Orio jo beharko dugu trapuaren jabe egiteko faborito nagusitzat. San Miguel Ligako liderra da eta jada hiru bandera irabazi ditu lehiaketa horretan. Bi ontzi horiekin batera, Zarautz izango da Donostian ezustekoa eman dezakeena, eta ikusmin handia dago Getariak egin dezakeena ikusteko, sei estropadatatik bost irabazi baitituzte getariarrek KAE Ligako lehen multzoan. Zumaia, San Pedro eta Pasai Donibane ere kontuan hartu beharreko ontziak izango dira. Izan ere, lehen lau ontziek Euskadiko Txapelketarako txartela lortuko dute.\nBizkaiko Txapelketan, berriz, hamar ontzik hartuko dute parte. Lehen txandan Raspas, Deustu eta Busturialdea neurtuko dira. Bigarren txandan arraun egingo dutenak Zierbena, Santurtzi eta Ondarroa izango dira. Eta hirugarren txandan Urdaibai, Arkote, Isuntza eta Kaiku irtengo dira.\nHiru traineruko bi txanda eta lauko beste bat antolatu dituzte, beraz, Lekeitioko estropada eremuan. Falta direnen artean Portugalete nabarmendu behar da, KAE Ligako bigarren multzoan lidergoan dagoen ontzia. Arkoteko bigarren traineruak eta Getxok ere ez dute gaurko lehian parte hartuko.\nUrdaibai izango da, inolako zalantzarik gabe, Bizkaiko Txapelketa irabazteko faborito nagusia. Iaz Arkote izan zen onena herrialde hartako lehian, baina aurten gauzak asko aldatu dira. Bermeotarrek talde sendoa osatu dute -San Miguel Ligan bigarren dira eta jada bi bandera irabazi dituzte lehiaketa horretan- eta Arkote, aldiz, zailtasun handiekin dabil -azken-aurrekoa da aipatu ligako sailkapenean-.\nBeraz, lehia interesgarriagoa egon daiteke Euskadiko Txapelketara sailkatuko diren ontziak erabakitzerakoan. Isuntza da KAE Ligan dabiltzan bizkaitarren artean ontzi indartsuena oraingoz, eta etxean arraun egitearen abantaila izango du, baina Kaiku pare-parean dauka denboraldi hasieratik.\nAzken bi horiei ezusteko bat ematen saiatuko direnak Ondarroa, Santurtzi eta Zierbena izango dira, nahiz eta azken bi traineru horiek ez dabiltzan oso fin aurtengo denboraldian. Raspasek, Deustuk eta Busturialdeak, batez ere lehen biek, nahikoa izango dute estropada ona egin eta minutu gutxi galtzen.\nGaliziako Txapelketa ere gaur goizean jokatuko dute\nEuskal Herriko bi txapelketez gain, Galiziako Traineru Txapelketa ere gaur jokatuko dute Corcubiongo uretan, Coruñan. 11.30ean hasiko da, eta bost ontziko bi txanda egingo dituzte. San Miguel Ligan dabiltzan Mecos eta Caborekin batera, Ipar-Mendebaldeko Ligan aurreneko zortzi postuetan dauden traineruek hartuko dute parte bertako lehiaketan: Tiran, Samertolameu, Perillo, Nautico de Vigo, Chapela, Amegrove, Coruxo eta Esteirana. Ontziak sailkapenaren arabera nahastuko dituzte maila bertsuko taldeak txanda ezberdinetan banatzeko. Mecos eta Cabo, esaterako, txanda ezberdinetan arituko dira eta Tiran eta Samertolameu ere bai.\nHurrengo astean iritsiko dira, berriz, Euskadiko eta Cantabriako txapelketak. Euskadiko Txapelketa uztailaren 31n jokatuko dute, San Inazio egunean, 19.00etan hasita. Bertan, gaur Gipuzkoako eta Bizkaiko txapelketetan lehendabiziko lau postuetan sailkatutako ontziak lehiatuko dira bi txandatan banatuta. Lehen txandan Gipuzkoa eta Bizkaiko hirugarren eta laugarren sailkatuak irtengo dira; bigarren txandan, berriz, Gipuzkoako eta Bizkaiko lehen eta bigarren postuetan sailkatutakoak.\nAbuztuaren 1ean, azkenik, Cantabriako Txapelketa jokatuko dute Santanderren, 19.00etan. Lehen txandan, Colindres, Camargo eta Laredo irtengo dira, eta bigarren txandan, Pontejos, Astillero, Castro eta Pedreña. Txandak ekaineko lau estropaden arabera osatu dituzte. Espainiako Txapelketa Pedreñan izango da abuztuaren 11n eta 12an, San Miguel Ligaren atsedena baliatuz.


«Mendi literatura tribialtzat jo izan da; uste dut hor ezagutza falta apur bat egon daitekeela» | Kirolak | GARA\n«MENDI LITERATURA» LIBURUAREN EGILEA\nHaritz Moreal Zarraonandiaren «Mendi literatura» liburuak (Euskal Herriko Unibertsitatea, Euskal Literatura saila, 584 orri) badu dagoeneko nazioarteko zein gure mendizaletasunaren historian txoko berezi bat. Doktorego tesi batetik jaiotako lan mardul bezain miresgarria da. Hori dela eta, GARAk ez du aukera galdu nahi izan hurrengo lerrootako protagonistarekin hitz egiteko.\n«Mendi literatura tribialtzat jo izan da; uste dut hor ezagutza falta apur bat egon daitekeela»\nZergatik hasi zenuen mendi literatura aztertzeko egitasmoa?\nAitortu behar dut egitasmo hau ez dela interes puru edo desinteresatu batetik sortu. Azkenaldian unibertsitatean lanean ari naizenez, doktoregoa egitea egokitu zitzaidanean, aukera aprobetxatu nuen asko interesatzen zaidan zerbaiten inguruan ikertzeko. Mendia eta eskalada gustatzen zaizkit eta iruditu zitzaidan mendi literatura gutxi ikertua izan den arlo oso erakargarria izan zitekeela. Catherine Destivelle edo Jim Bridwellen narrazioak irakurtzen oso ondo pasatzen nuenez, espero nuen antzeko zerbait izango zela dena.\nHutsune asko ikusi zenituen?\nBeste hainbati gertatu izan zaion moduan, ikertzen hasi aurretik ezin nuen imajinatu ere egin gaiak zuen hedadura, eta, Euskal Herritik kanpo batez ere, zenbat idatzi eta ikertu den mendiak literaturan duen eginkizunaz. Hasieran, nire asmoa zen mendizaleen istorioak soilik aztertzea; gero interesa beste testu batzuetara hedatu da.\nBaiezta daiteke mendi literatura tribial gisa mespretxatu izan ohi diren genero horietako bat dela?\nEsan izan da literatur kritikariak –unibertsitatekoak barne, edo batez ere– neurotiko xamarrak direla orokorrean, eta, literatur serioa eta kalitatezkoa zer den finkatzen dutenez, euren ezinegona hobeto islatzen duten autoreak hobesten dituztela; hau da, gehienetan, neurositik irten ezinik dabiltzan arima penatuak. Serioa ala tribiala zer den bereizteko, badaude bestelako aurreiritzi batzuk. Batzuentzat, fikzioa bakarrik izan daiteke literatura edo artea, berez sorkuntza hor baizik ez delakoan ematen. Edo, alderantziz, literatur tradizio nazional bat sortzeko asmoz, sorkuntzatik urrutitxo dauden testuak sartzen dira literatur kanonean; euskarazkoan, adibidez, Bibliaren itzulpenak.\nMendi literatura, berriz, aisialdiko kontuekin harremanean jartzen denez normalean, tribialtzat jo izan da. Nik uste dut hor ezagutza falta apur bat ere egon daitekeela, eta espero dut argitaratu berri dugun liburuak generoari duintasun apur bat ematen lagunduko duela.\nMundu mailako mendi literatura eta Euskal Herrikoa ikuspegi konparatibo batetik aztertu dituzu. Zergatik hori?\nLehenik, formazioagatik, Literatura Konparatua eta Orokorra deritzan arloan espezializatu nintzelako. Arlo horretan hizkuntza edo tradizio diferenteetako literaturen arteko harremana aztertzen da, eta nik bertako literatura testuinguru zabalago batean kokatu nahi nuen.\nZer ondoriotara iritsi zara?\nInportanteena, gure idazleek, euskaraz, gaztelaniaz edo frantsesez idazterakoan, beste hizkuntza batzuetan idazten dena gertutik jarraitu izan dutela, eta zaila dela bertakoa ulertzea kanpokoaren erreferentziarik gabe.\nBadirudi, mendi literaturak nazioarteko komunitate akademikoaren arreta jaso duela XIX. mendearen bukaeratik aurrera. Zer gertatu da?\nXIX. mendearen erdialdetik aurrera, mendizaletasuna praktikatzen hasi ziren aisialdirako dirua nahiz astia zuten pertsonak, horietako asko formazio akademikoa ere bazutenak; pixkanaka, mendiko esperientziak idatziz jasotzen hasi ziren, aztertzea merezi zuen corpus bat sortuz. Aurretik ere hor zituzten, gainera, Ilustrazio garaiko naturalisten narrazioak, poeta erromantikoen irteerak, eta abar. Idatzi horien inguruan hausnarketa egiten hasi ziren laster, eta jadanik XX. mendearen hasieran Oxforden mendi literaturari buruzko jardunaldiak egiten hasi ziren. Pentsa, unibertsitate horretako Bodleian liburutegi famatuak badu milaka aleko mendi literaturari buruzko atal bat. Gurean, akademikoen mendizaletasun horren adibide ezagunena Unamuno bilbotarrarena dugu.\nZoritxarrez, mendi literaturaren eta mendiaren inguruko interes horrek badu alde ilunago bat. XVIII. mendean, Mont Blanc mendiaren gailurrera iristea, gizakiak arrazoiketarako duen garaipen gisa irudikatu zen, dogmaren eta superstizioaren gaineko garaipen gisa. XIX. mendeko esplorazioak, berriz, interes zientifiko soiltzat jotzen ziren, interes bakarra ezagutza eta zientziaren argia hedatzea zelakoan. Baina diskurtso horrek atzean bazuen bestelako ideologia interesatuago bat, garaiko europar espantsioa eta kolonialismoa justifikatzeko erabili zena. Ordutik honako mendi literaturaren analisiek, batzuetan modu inkontzientean, garai horretan egindako analisi akademikoei jarraitzen diete mendi literaturaren sorkuntza azaltzen dutenean...\nNon koka genezake mendi literaturaren hastapena?\nSegun eta nola definitzen dugun mendi literatura bera. XIX. mendean bertan esan zen mendi literatura Errenazimentuan hasi zela, Petrarca poeta Mont Ventouxera jakin-nahiak bultzaturik igotzearekin batera. Ni ez naiz ausartzen hasiera non dagoen esatera. Egia da mendizaleen narrazioak Britainia Handiko Alpine Clubeko argitalpenekin ugaritu zirela pila bat, baina aurretik ere idatzi ziren mendi irteeren narrazioak, Suitzan, esate baterako.\nMundu mailako nahiz Euskal Herriko mendi literatura ardatz izan duzu. Baina, zehatzago esanda, zer herrialde eta zein hizkuntza hautatu dituzu? Eta zergatik?\nNik ezagutzen ditudan hizkuntzek baldintzatu dute ikerketa. Euskal Herriko testuez, gain, batez ere, frantsesez eta ingelesez idatzitakoak aztertu ditut. Iruditzen zait gure idazleek ere, azken bizpahiru mendeetan behintzat, hizkuntza horiek ezagutu dituztela, eta esango nuke mendi literatura orokorrean hizkuntza horietan idatzi dela gehienbat. Alemanezko testuak ere aztertu ditut tesian, itzulpenen bitartez, baina argitaratu dugun liburuan kentzea erabaki dut. Beste batzuetan, ordea, ez da posible itzulpenez baliatzea; adibidez, badakit japonieraz asko idatzi dela, baina idatzi gehienak ez dira Europa mendebaldeko hizkuntzetara itzuli. Ezezagunak zaizkigu Europan, geu ere, Europan egon arren, ezezagunak garen modu berean.\nLiburuaren amaieran Euskal Herriko mendi literaturak protagonismoa hartzen du. Baten batek, agian, ezustekoa hartuko du euskal mendi literatura existitzen dela irakurtzen duenean. Azalduko duzu, mesedez.\nBueno, “Pyrenaica” aldizkarian, 1970eko hamarkadan, baten bat kexu zen ea zergatik Jon Bilbaoren bibliografian, mendi literaturari dagokion atalean, ez zegoen euskarazko argitalpenik...\nGure mendi literaturari dagokionez, zer eite nagusi azpimarratuko zenituzke?\nMendiak gure literaturan leku nabarmena izan du, halabeharrez, eremu menditsu batean bizi garelako. Nik esango nuke azpimarragarria dela mendiak balorazio positibo bat izan duela eta propiotzat hartu dugula Ilustrazio garaia baino lehen. Mendizaleen narrazioei dagokienez, beharbada beste leku batzuetan baino beranduago hasi gara idazten, baina hemen ere gauza politak idatzi dira.\nJakin badakigu, gizonezkoek dominaturiko mendizaleen talde itxien giro horretan, emakumezkoek lortu dutena askotan gutxietsi egin dela. Mendi literaturan, emakumeek zer rol dute eta izan dute? Esaten da genero honetan idazteko modu berezia dutela. Hala al da?\nTesian apur bat aztertu nuen gaia, baina liburutik kendu egin ditut emakumeek idatziriko mendi literaturako kontu gehienak, tratamendu bereizia eta azterketa sakonagoa behar dutelakoan. Gai honen inguruko monografikoa idazteko intentzioa dut.\nEmakumeen literaturari dagokienez, orokorrean, nahiko eztabaida handia dago aspalditik ere ea ba ote dagoen emakumeen literatura bat, ezaugarri bereziak dituena. Koldarra naizela usteko duzu, baina ni ez naiz atrebitzen hor sartzera. Argi daukat, hala ere, gizartean merezi ez duzun lekua egokitzen dizutenean, adibidez, bozkatzeko eskubidea ukatzen baldin badizute, horrek zure idazkeran eragina edukiko duela seguru, erabiliko dituzun tonuan, gaietan, eta abar. Emakumezkoen mendi literaturan bidegabekeriak islatu eta aldarrikapenak plazaratzen dira.\n«Mendi literatura» liburuak, eginiko beste batzuekin alderatuta, zer berrikuntza eta ezagutzaren aurrerakuntza dakartza?\nKorsikan oporretan geundela, afaltzeko orduan alboko mahaian Manchester aldeko bikote bat eseri zitzaigun, GR-20 ibilbidea egitetik zetorrena. Lakuetako distrituan eta Galesen eskalatzen zutela-eta, erromantikoez eta mendi literaturaz hitz egiten amaitu genuen eta haietako batek Cambridgeko irakasle ezagun baten liburuan “dena” zegoela esan zidan. Bueno ba, euskaldunen mendi literatura behintzat falta da liburu horretan...\nBeste ingeles batek esandakoa dakarkit horrek gogora. Stephen Hawkingek behin esan omen zuen ezinezkoa dela garai batetik bestera eroango gaituen denboraren makina bat asmatzea, bestela beste garai bateko norbaiten bisita jasoa izango genuelako dagoeneko. Beharbada, baten bat halako makina bat asmatzeko gai izango bada noizbait, konturatuko da behatzaileak hobe duela behatzen duen hori ezjakintasunean mantentzea, ez dadila konturatu behatua dela, eragina kaltegarria izan bailiteke. Bueno, Europaren erdian eta aldi berean periferian gaudenok ere beharbada ikusezin izaten jarraitu beharko genuke. Auskalo.\nZure liburua zabaldu eta irakurtzen hasi baino lehen, ze aholkatuko zenioke irakurleari?\nEz ikaratzeko liburuak duen tamainarekin! Zortzimilakoak, eta baita mendi txikiagoak ere, etapaka igotzen dira...\nMendiak gure literaturan leku nabarmena izan du, halabeharrez, eremu menditsu batean bizi garelako.\nEspero dut argitaratu berri dugun liburuak generoari duintasun apur bat ematen lagunduko duela.


Eusko Jaurlaritzaren eta sindikatuen arteko Lankidetza Akordio Markoa - Lanhitz - Euskara - Eusko Jaurlaritza - Euskadi.eus\nLankidetza Akordio Markoa\nEusko Jaurlaritzak eta ELA, CCOO, LAB eta UGT sindikatuek 2006ko irailaren 21ean izenpetu duten Lankidetza Akordio Markoak euskara lan-munduan biziberritzea du xede. Hitzarmen hau irailaren 6an Kultura Sailak eta CONFEBASK, ADEGI, CEBEK eta SEA enpresaburuen elkarteek izenpetu zuten enpresa alorrean euskararen erabilera biziberritzeko hitzarmen markoaren ildotik doa.\nHitzarmen honen sinatzaileek enpresa-jardunean ere euskararen erabilera normaldu eta areagotzeko bideak urratu beharra dagoela ikusten dute.\nSindikatuek aspaldidanik erakutsi dute ibilbide luze horretan beren gizartearekin konpromiso estua dutela, eta oraingoan ere, euskal gizarteak batera egin beharreko zeregin honetan ere aktiboki parte hartu nahi dute.\nHitzarmenaren bi aldeek adostasuna behar dela uste dute, hizkuntzaren inguruko ohiturak eta joerak pixkanaka aldatzeko horixe delako onargarri den bide bakarra; nahitaezkoa da, beraz, prozesuan parte hartu behar dutenekin, hau da, enpresetako pertsonekin lortutako akordioa oinarritzat hartzea, era honetako proiektu batek guztion adostasuna eta ahalegina beharrezko dituelako.\nAzkenik, bi aldeek lankidetzan jardun behar dela uste dute, herri-aginteak eta alor sozioekonomikoa elkarren osagarri izatea oinarrizko abiaburua delako.\nEusko Jaurlaritzak eta ELA, CCOO, LAB eta UGT sindikatuek hitzartu duten euskara biziberritzeko hitzarmen markoak hiru lan-ildo nagusi jasotzen ditu:\nAlde bakoitzaren lan-esparruan sortzen den informazio eta jakingarrien berri ematea elkarri.\nAlor sozioekonomikoan, enpresetan, euskararen erabilera areagotzeko ekimenak bidera ditzaten, aholku ematea, zerbitzuak nahiz produktuak eskaintzea eta komunikazio-bideak sortzea.\nEuskara planak, banan-banan, finantzatzea.\nHiru lan-ildo horietako bakoitzak, halaber, hainbat puntu biltzen ditu. Horiekin guztiekin urtero lan-egutegi bat lantzeko asmoa dute bi aldeetako ordezkariek. Lan-egutegi horretan jasotakoak aztertu eta egoki betetzen direla bermatzeko, jarraipen-batzordea eratuko dute sinatzaileek.\nKultura sailburuaren interbentzioa (pdf, 103,19 kB).


Baiona eta Kintoa urdaiazpikoak Maison AUBARD - Bilbao Bizkaia\nBaiona eta Kintoa urdaiazpikoak Maison AUBARD\nBilboko musika elektronikoaren paradisuko jaialdia\nPublished by BilbaoBizkaia6446 at 3 iraila 2019\n“Zaporearen tradizioa 1946tik”\nHenri Aubard gaur egun euskal xurgintzaren benetako zutabe bihurtu den familia etxearen sortzailea da. 1946an jaio zen Saint-Esprit auzoan, Aubard etxea, hiru belaunaldi geroago, biloba da: Cédric Bergez.\nErrugbi jokalari profesional ohia, 2009an xurgatzaile bihurtuta, Aubard omentzen du 2017ko nekazaritza lehiaketa ospetsuan urrezko eta zilarrezko domina irabaziz. Sari honek produktuen kalitatearen bikaintasuna islatzen du. delicatessen. Azken hori txerri eta urdaiazpiko freskoan espezializatuta dago.\nBere indarra? Ekoizpen guztia gunean egiten da, kontsumitzaileek kalitate eta zapore paregabea bermatzeko. Aubardek bere produktuak lantzen ditu, hala nola Baionako urdaiazpikoa edo Kintoa urdaiazpikoa, tokiko tradizioak errespetatuz.\nKaxuteriarekiko zaletasuna eta artisautzarako zaletasuna lortzeko, Cédric Bergezek Baionako dendan urdaiazpiko museoa irekitzea erabaki zuen. Euskal Herriko balio sendoak dituen familiako enpresa baten aurkezpena.\nBaionan ekoitzitako Baionako artisau bakarra\nAubard etxeak bihotzean jartzen du Baionako urdaiazpiko ospetsua ekoizteko. Urdaiazpikoen fabrikazioa tokiko eta ohiko tradizioen errespetuan egiten da, 70 urte baino gehiagoren zaporearen egiazkotasuna gordetzeko!\nEuskal Herrian jaio eta hazi diren txerriak\nAubardeko Baionako urdaiazpikoek IGP ziurtatuta dute.\nZehazki, ziurtagiri horrek “Europar Batasuneko geografikoki babestutako adierazpena” esan nahi du. Bestela esanda, urdaiazpikoak lokalean ekoitzi behar dira zantzu hori lortzeko. Gure kasuan, beharrezkoa da Adour arroaren inguruan ekoiztea. Orduan, etxeak bertako toki batean lan egiteko borondatea erakusten du.\nGainera, Cédric Bergezek aukera ematen du Euskal Herriko ekoizleekin soilik lan egiteko. Tokiko nekazaritza eta bere eskualdeko nekazaritza ondarea babesten ditu. Txerrien hazkuntza izaera osoz egiten da. Baserritarrek ere txerriak baldintza egokietan haztea nahi dute kalitatezko produktuak lortzeko.\nTokiko nekazaritza jarduerari laguntzea familia negozioaren oinarrizko baloreetako bat da. Tokiko txerri ekoizleak ez dira Aubarden hornitzaile bakarrak. Azken honek gatz eta Ezpeletako piperraren ekoizleekin lan egiten du bere delicatessen haragien kalitatea hobetzeko.\nEgungo ingurumen-arazoez jabetuta, Aubard xurgatariak oraindik gehiago nahi du tokian-tokian jokatu. Inplikazio geografiko sendo horri esker, garraio kostu gehiegirik ez izatea eta, batez ere, eragin ekologiko gehiegi ez izatea.\nAzkenik, Aubardek bertako negozioa sendotzen du bertako kontsumitzaileentzako dendak sortuz. Azken hauek Angleten, Baionan eta Miarritzen daude kokatuta, hiri horientzako enplegu iturri.\nKonpainiak tokiko mailan parte hartzeko gogoa bereziki nabarmena da. Xurgindegia Baionako urdaiazpiko azokan ere Euskal Herriko ekitaldi garrantzitsu guztietan dago.\nArtisautza tekniken errespetua\nEskulangintza eta arbasoen ezagutza Aubard etxeak ekoizpen osoan zehar errespetatzen ditu.\nGaur egun erabilitako lehortze metodoa garai hartan xurgintzaren sortzaileak erabiltzen zuenaren berdina da. Helburua familia-artisautzako tradizioen epe luzera mantentzea da. Aubardek denboraldi bakoitzaren tenperatura eta hezetasun baldintzak erreproduzitzen dituzten lehortzeko ganberak erabiltzen ditu.\nHurrengo urratsa Baionako urdaiazpiko zatiak gazitzea da. Tokiko mailan lan egiteko gogoa errespetatzeko, Cédricek Salies de Béarn-eko gatz ekoizle batekin lankidetzan aritzea aukeratu zuen. Herri hau Baionako hiritik ordu bat baino gutxiagora dago.\nUrdaiazpikoak aire zabalean fintzen dira haragiari zapore ezberdinak hain bereziak emateko. Etapa honen amaiera urdaiazpiko bakoitzaren gainean euskal gurutzea inskribatuta dago, “Baiona” izenarekin. Zeinu bereizgarri hauek kalitatea eta batez ere urdaiazpikoaren jatorria bermatzen dituzte.\nJakin behar zenuke Baionako urdaiazpikoa 12 hilabete igaro ondoren saltzen dela eta ez aurretik, gehieneko zaporea emateko. Pieza ederrenak 18 hilabete espero daitezke. Heltze iraupena, beraz, nahi den zaporearen eta nahi diren zaporeen araberakoa da. Hau Aubard etxeak ondo ezagutzen eta maisutzen duen aditu lana da.\nFamilia belaunaldi ezberdinek belaunaldiz belaunaldi ezagutza transmititu eta kontserbatzeko gai izan dira. Horregatik da, hain zuzen ere, Aubard bere produkzio guztia lortu duen Baionako azken xurgatzailea!\nGaur egun, Cédric Bergezek ez du bere produktuen kalitatea frogatu behar familia-ondare bereziki sendoa ikusita. Hala ere, xurgeriako espezialistek oraindik ere bere taldeek egindako lan eskerga berretsi dute, batez ere 2017an urrezko domina eta nekazaritza lehiaketa orokorreko agenteak saritzearekin. Sari honek produktuen kalitatea ziurtatzen du. Aubard produktuak.\nEuskal Herriak bere txerri arraza propioa du: Kintoa.\nOso kolore beltzarengatik ezaguna, txerri hau euskal mendietan hazten da. Xurgintza maitaleek oso ondo ezagutzen dute urdaiazpiko horren zapore berezia. Dena den, nekazariak lortzeko, ekoizleek tokiko tradizioak errespetatu behar dituzte.\nBabestutako eta gainbegiratutako ezagutza\nKintoa urdaiazpiko bikaina egiteko, tokian tokiko jakintza handia edukitzea beharrezkoa da.\nAubard bereziki harro dago kontsumitzaileei aparteko produktu hau eskaintzea egunero. Euskal Herriaren bihotzean hazitakoak, txerri hauek euskal kulturarekiko errespetuaren benetako isla dira.\nEkoizpen-katea bi etiketa ospetsuk osatzen dute:\n– AOC “Appellation d’Origine Contrôlée”\nLehen etiketa honek aukera ematen du eremu geografiko berean egindako produkzioaren fase guztiak identifikatzeko. Etiketa hori lortzeko, garrantzitsua da zehaztapen zehatzak errespetatzea eta giza tradizio partikularrak jarraitzea.\n– AIP “Babestutako Jatorri Deitura”\nEtiketa hori produktu bati ematen zaio benetako jakintza eremu geografiko berean aitortzen denean. Europa osorako aitorpena da eta produktuaren izena babesten du.\nKintoa urdaiazpikoak orain bi etiketa ditu. Kontsumitzaileek produktuaren kalitate handia ziurtatzen dute.\nUrdaiazpikoak Euskal Herriko ohitura zaharrenak errespetatuta daude. Ekoizpen-lerroa ere arretaz pausoz pauso ematen da.\nKintoa urdaiazpikoa garatu eta ekoizteko aukera izatea harrotasun handia da Aubardentzat. Bereziki harro dago kalitatezko euskal produktuak bezeroei eskaintzeko gai izateaz.\nHorrelako emaitza lortzeko pazientzia handia behar zaio ekoizleari. Izan ere, heltze denbora nahiko luzea da. 20 hilabete behar dira Kintoa urdaiazpikoa saltzeko. Pazientzia da, azkenean, ahoan hain berezia den zapore hori lortzeko lema!\nHeltze aldi honetan, urdaiazpikoak prozesua ondo dabilela egiaztatzen da. Horrela, Aubardek produktu horien kalitatea berretsi du Kintoa urdaiazpikoarekin. Etxeko balioak bereziki irudikatzen dituen produktua: bertako produktuak eskulangintza tradizionalari dagokionez diseinatutako tokiko produktua.\nZapore berezia lortzea\nKintoa urdaiazpikoaren berezitasuna ziztada guztietan nabaritzen da. Sendatutako kalitatearen maitaleek Kintoa urdaiazpikoa primeran ezagutzen dute. Intxaur usainekin eta plantxan espeziak dituzten usain txikiekin, hasiera batean, hazten diren txerriei emandako janari esker lortzen da.\nUgalketa Euskal Herriko mendietan egiten da. Txerriak basoko produktuez elikatzen dira. Ezkurrak edo gaztainak topatzen dituzte normalean. Ez dira, beraz, industrian elikatzen.\nHazleek natura kalitatezko haragiaren alde egiten dute. Animaliak ez dira eguneroko bizitzan estresa ingurune basati eta natural batean bizi direlako.\nGaur egun, Kintoa Euskal Herrian eskainitako azalerak 360 hektarea hartzen ditu barne 138 hektarea baso. Basoa toki aproposa da haragiari bere izaera (hurritzak, belarrak, ezkurrak) ematen dizkion baliabide ugari irensteko.\nBizimodu berezi honek gustu maila bezain gogorra ematen du. Kintoaren haragia ahoan azkar antzeman daiteke. Bereziki mamitsua eta samurra da eta askatutako usainak apartekoak dira.\nUrdaiazpikoaren ertzetan dagoen Ezpeletako piperraren bidez ere sublimatzen dira. Haragiaren kolorea oso erraz antzematen da kolore gorri ilunagatik. Kintoa urdaiazpikoaren gantz zirrikitu zuriekin ere kontrastatzen da.\nCédric Bergez-ek produktuaren kalitate eta maitasun honengatik da bere xurgeriaren ezagutza ancestrala betikotzen jarraitzen duena.\nCédric Bergezek saltxitxak eta produktu onen maitasuna helarazi nahi dio. Hori dela eta, urdaiazpiko museoa Baionako bigarren dendan irekitzea erabaki zuen.\nBisita ez da galdu behar Baionan\nBaionako hiria ez litzateke ezer izango bere xurgeriarik gabe. Ez da mito bat Euskal Herrian xurgeriarekiko maitasuna. Plater tradizional gehienekin batera, herriko ondarearen zati bihurtzeko balio du. Izan ere, Euskal Herriko gertakari guztiek ezin dute arrakasta izan xerrikeria txikirik gabe.\n“Talo” famatua ventrêche eta ardi gaztarekin jaten da. Euskaraz, “talo xingar eta ardi gasna” entzun daiteke. Indizearentzat, euskarazko “x” -a “ch” soinuaren bidez adierazten da. Errezeta honek oso modu atsegin batean animatzen ditu eskualdeko gertakari gehienak. Euskal tarta hauek familiarekin edo lagunekin batera gozatzen dira.\nAubard eskualdeko ekitaldi garrantzitsuetan ere presente dago, batez ere Baionako urdaiazpiko azoka ospetsuan. Saltxitxa produktuen garapenean parte hartzen duten tokiko ekoizleekin hitz egiteko aukera bikaina da. Aubard etxeko produktuak dastatu ditzakezu, hala nola, urdaiazpikoak eta bertako beste espezialitate batzuk.\nAholku bat, Azokara joan nahi baduzu, ez galdu tortilla ospetsu famatua!\nInformazio hori guztia museoan azaldu daiteke tokiko azken berrien berri izateko. Zure errodamenduak aurkitzeko, museoa Halles de la ville-tik gertu dago, “Baiona Handiaren” aldean.\nAubard House-ren historia eta ezagutza ulertzea\nBisitak jakinminari Aubard etxearen historia ezagutzea ahalbidetzen dio 1946az geroztik. Halaber, oso interesgarria da urdaiazpiko hazkuntzan haztea eta fabrikatzea ulertzea.\nAubard-en taldeek burututako fase guztiak azaltzen dira: urdaiazpikoa lehortzea, heldutzea eta salmenta. Bisita honek gero bokazioak sor ditzake batzuentzat. Zaleentzat, dastaketa bat aurreikusita dago bisitaren amaieran. Xehetasun gehigarri garrantzitsua: bisita doakoa da!\nAurkikuntza honetan, ez izan zalantzarik Aubard dendako espezialistei aholkuak eskatzeko. Adibidez, erosketa baten ondoren urdaiazpikoa hezurrean mantentzeko modurik onenean hezi dezakete. Beti da erabilgarria haragiaren usain maximoak mantentzeko hartu beharreko ekintzak ezagutzea.\nCédric Bergez-ek, museoaren sortzaileak, herritarrei xerretxearen zaletasuna helarazi nahi die bertako tradizioen errespetuan. Trukea eta transmisioa Ham Museoaren jardueren muinean daude. Azken horren bidez, Aubard etxeak bere familiako historiaren aztarna ere uzten du.\nAzkenean, Aubard etxea hitz gutxitan laburbildu daiteke:\n– Kalitatea eta jakintza\nCédric Bergezek urdaiazpiko produktu bikaina bihurtzea lortu du. Produktuen kalitatea gaur egun ez dago frogatuta. Erreferentzia bihurtu da Baionako hiriaren bihotzera bisita batean galdu behar ez zen gustuari dagokionez.\nmattis id, Aenean facilisis quis libero. porta. libero fringilla Praesent


Necocheako Euzko Etxeak 40 eta 90. belaunaldi arteko etxeko dantzariak bildu zituen topaketa batean — dantzan.eus\nHemen zaude: Hasiera › Hemeroteka › Necocheako Euzko Etxeak 40 eta 90. belaunaldi arteko etxeko dantzariak bildu zituen topaketa batean\nNecocheako Euzko Etxeak 40 eta 90. belaunaldi arteko etxeko dantzariak bildu zituen topaketa batean\nEtxeko belaunaldi guztietako dantzariak gonbidatu zituen Necocheako euskal etxeak Dantzari Ohien Jaian parte hartzera. Proposamena oso arraskatsua suertatu zen eta azken sei hamarkadetan Euzko Etxea-ko dantza taldeetako kide izan zirenak elkarretaratze hunkigarri batean bildu ziren. Festarako, gainera, arropa eta argazki erakusketa eta galdera-erantzun jolasa prestatu zituzten antolatzaileek. Topaketaren baitan, oroigarri berezi bat eskuratu zitzaien dantzari ohi guztiei. Gaua berandu arte luzatu zen erromeria giroan.\nBatzuek esaten dute ‘dantzari ohia’ren kontzeptua ez dela egokia, "dantzari dena betirako baita dantzari". Hale ere egia da adinagatik, denbora faltagatik edota beste edozein arrazoirengatik, jendea urrundu egiten dela batzuetan dantzetatik. Jende hori berriro elkartzeko asmoz antolatu zuen Necocheako Euzko Etxeak bere Dantzari Ohien Topaketa. Jaia apirilaren 13an egin zen eta 40. hamarkadako, 50, 60, 70, 80 eta 90eko belaunaldietako instituzioko dantza taldeetako kideak bildu zituen.\n[Dantzariek berek ekarri zuten beste garai bateko arropa erakusketa sortzeko. Argazkietan, ordea, dantzak, dantzariak eta erromeriak ez ezik, hirian dagoeneko esistitzen ez duten eraikuntzak ere ikusi ahal izan ziren (argazkiakEE)]\nMomentu hunkigarriak bizi izan zituzten festako protagonistek gauean zehar. Hasteko, Necocheako dantzariek jantzi ohi zituzten arropak –gaur egun jadanik erabiltzen ez direnak- ikusi ahal izan zituzten aretoan muntatuta zegoen erakusketan. Jantzien artean, ‘Kaskarotak’ dantzatzeko gonak, txaketa eta txamarra zaharrak eta baserritarren atorrrak jarri ziren ikusgai.\n[Necocheako Euzko Etxea-ko 40ko belaunaldiko dantzariak (argazkiaEE)]\n[Necocheako Euzko Etxea-ko 50ko belaunaldiko dantzariak (argazkiaEE)]\nArropaz aparte, beste erakusketa bat eskaini zieten antolatzaileek gonbidatuei. Argazkietan garai askotako taldeak eta euren historia islatzen ziren. Eta momentu ederrak gogora ekartzeko beste era bat ere proposatu zen Topaketan. Erantzun-galdera moduko jolas baten bidez bertan zeudenen arteko lotura areagotu egin zen. Gaueko momentu berezienetako bat oroigarriak banatu zirenean iritsi zen. Belaunaldi guztietako taldeetako ordezkariek ‘Dantzari Eguna Necochea’ esaldia brodatuta zeukan zapi bana jaso zuten.\n[Necocheako Euzko Etxea-ko 70ko belaunaldiko dantzariak (argazkiaEE)]\n[Necocheako Euzko Etxea-ko 80-90ko belaunaldiko dantzariak (argazkiaEE)]\nEta dantza egiteko aukera ere izan zuten Necocheako Euzko Etxea-ko dantzariek. Afaldu eta gero norberak bere eserlekua utzi zuen lagunekin dantzan biltzeko. ‘Fandangoa’, ‘Ezpata Dantza’ eta ‘Zuberoako Maskara’ izan ziren denen artean egin zituzten dantzetako batzuk.\nGarai eta adin guztietako Necocheako dantzariak dantzan bilduta (argazkiaEE)


Ohorezko B Maila archivos > Page 4 of 6 > universitario bilbao rugby\nGarrantzi handiko partida izango dugu larunbatean, urtarrilak 22, Bilbon, Valtecsa UBR-k multzoko liderra hartuko baitu etxean, igoerarako hautagaietako bat izan daitekeen taldea. Asturiasko Belenos lehen faseko azken hitzordura iritsiko da bere aukerak ondo bermatzen dituzten emaitzekin. Porrotik ez, berdinketa bat —multzoko beste hautagaietako bat den Mazabi Santanderren aurka lortua— eta bederatzi garaipen: taldeak egin duen…\nValtecsa UBRk amore eman zuen Hernaniren aurka larunbatean Donostian jokatutako partidan. Atzerapen handiz hasi zen norgehiagoka, arbitroa iristeko izandako arazoengatik, eta partidari hasiera eman aurretik minutu bateko isilunea egin zen, Hernaniko kideen senitarteko baten omenez. Lehen zatia parekatua izan zen, eta bilbotarrek lehiaren pisua eraman zuten denboraren zati handi batean, lehen zatiko azken txanpara…\nGaraipena Uribealdearen aurka partida zirraragarri batean\nValtecsa UBR nagusitu zen Uribealdearen aurkako derbian. Neurketa parekatua jokatu zen Ardanzas Parken, puntuak bisitariaren esku geratu arren etxekoek ere aukera izan baitzuten irabazteko. Maila goreneko derbia izan zen ikusgai Plentziako zelaian. Bi taldeak, lehiaren garrantziaz jabetuta, hustu egin ziren jokoan izan ziren laurogei minutuetan. Partidan denetarik izan zen, bi taldeek asmatu eta jokaldi…\nDenboraldiko bigarren derbia Valtecsa UBR taldearentzat, Uribealdearen aurka, Ardanzaseko instalazioetan. Zelai horretan, Valtecsa UBR ezin izan da gailendu Ohorezko B mailan egin dituen azken bi bisitetan, eta, asteburu honetan, egoera hori irauli, eta “hirugarrenean asmatu” nahi du. Bilbotarrak beste itxura batekin joango dira hitzordura; izan ere, garaipenak dira adore emateko akuilurik onena. Aurreko jardunaldian Palenciaren…


'El silencio de la ciudad blanca' eta 'Mr Link: jatorri galdua' filmak emango dituzte datozen egunetan Soreasun - Azpeitia - uztarria.eus\nUztarria.eus 2019-12-04 09:00\nAste honetan El silencio de la ciudad blanca eta Mr. Link: jatorri galdua filmak emango dituzte Soreasu antzokian. Ostiraletik igandera bitartean izango dira emanaldiak. Hain zuzen ere, ostiralean 16:30ean hasita ikusi ahal izango da Mr Link: jatorri galdua filma, eta ostiralean (19:30), zapatuan (22:00) eta igandean (21:00) emango dute El silencio de la ciudad blanca. Emanaldietarako sarrerak Kulturaz.eus webgunean eskura daitezke; emanaldien aurretik ere erosi ahal izango dira Soreasu antzokiko leihatilan.\nEl silencio de la ciudad blanca aurten Espainian ekoiztutako filma da. Daniel Calparsoro kataluniarra da thriller generoko filmaren egilea, eta Belen Rueda, Javier Rey eta Aura Garrido dira aktoreak. Honako hau da lanaren sinopsia: "Filma Gasteizen kokatzen da 2016an. Hiri horretako katedralean bi gazteren gorpuak aurkitu dituzte biluzik. Unai Lopez Ayala inspektorea izango da kasu horren arduraduna, eta aurrez zenbait hilketa egin dituen hiltzaile baten lana izan dela ondorioztatzen du. Bere egitekoa, hiltzailea kartzelaratzea izango da, eta horretarako ikerketa lan gogor bati ekin beharko dio". Chris Butlerrek AEBetan aurten egindako lana da Mr. Link: jatorri galdua. Honako hau da animazio film horrren sinopsia: "Lionel Frost ikertzaileak mitoak eta munstroak ditu ikergai. Hark izaki arraro eta maitagarri bat aurkituko du, bere espezieko azkena, eta Mr. Link izena jarriko dio. Frostekin batera, Mr. Linkek bidaia zoragarri bezain dibertigarri bati ekingo dio duela asko galdutako bere lehengusu Yetiak aurkitzeko asmoz. Horretarako, Adelina Fortnight abenturazale adoretsuaren laguntza izango dute, hark baitauka Yetien kokagunea adierazten duen mapa bakarra. Hirurek, elkar hartuta, arrisku ugari gainditu beharko dituzte helmugara iristeko".


NATolosa aldizkari berezia argitaratu du Biodibertsitate Guneak | Tolosa\nNATolosa aldizkari berezia argitaratu du Biodibertsitate Guneak\n2022/05/23 | Ingurumena\nBiodibertsitate Guneak herritarren artean izandako harrera ona ikusita, Udalak gunearen irudi korporatiboa sortu du, egitasmoa sendotzeko eta Udala garatzen ari den beste proiektuen artean bereizgarria izan dadin.\nIrudia sortzearekin batera, maiatzaren 22an ospatzen den Biodibertsitatearen Nazioarteko Egunaren harira argitaratu du aldizkari ale berezia.\nTolosako Udalak hainbat lan lerro jarri ditu martxan Biodibertsitatea lantzeko elkargune irekia sortu zuen Udalak,\nIrudi berria eta aldizkari ale berezia\nOrain arte egin diren jarduerek herritarren artean izandako harrera ikusita, Udalak gunearen irudi korporatiboa sortu du, egitasmoa sendotzeko eta Udala garatzen ari den beste proiektuen artean bereizgarria izan dadin. Irudia sortzearekin batera, maiatzaren 22an ospatzen den Biodibertsitatearen Nazioarteko Egunaren harira, NATolosa izeneko aldizkari ale berezia argitaratu du Biodibertsitate Guneak. Argitalpenak biodibertsitatea du ardatz, eta hainbat artikulu eta elkarrizketa barne hartzen ditu, euskaraz eta gaztelaniaz. NATolosa aldizkaria hemen dago eskuragarri.\nHurrengo urratsak: Herritarren Zientzia Sarea osatzea\n2021 urte bukaeran abiarazi zen Biodibertsitate Gunea eta hainbat saio egin dira geroztik. Herritarren inplikazioa eta harrera ikusita, biodibertsitatearen alorrean Herritarren Zientzia Sare bat osatzeko lehen urratsak emango dira orain. Herritarren Zientzia Sareak helburu izango du Tolosako faunaren inbentarioa osatzea, egiten diren aurkikuntzak plataforma espezializatuetara bidaliz. Gaian interesa duen edonork hartu ahal izango du parte, eta Herritarren Zientzia Sarea osatzen duten herritarrek lan zientifikoak egingo dituzte ezagutza minimo batzuetatik abiatuta, betiere zientzilari baten gidaritzapean.


Hutsean egosteko segurtasuna | Consumer\nHutsean egosteko segurtasuna\nArrisku mikrobiologikoak dituen sukaldaritza-teknika\nGero eta teknologia gehiago aplikatzen zaizkie elikagaiei, bai janaria prestatzeko bai kontserbatzeko. Horietako bat duela gutxi sortu da, eta kontserbatzeko metodo esklusibo izatetik egosteko prozedura berri batera igaro da: “sous-vide” edo hutsean prestatutako jakiak. Teknika honen bidez prestatutako elikagaien nutrizio-balio handiak eta propietate sentsorial bikainak teknologia garrantzitsu bihurtzen dute etorkizunerako. Askotan, horrela prestatutako produktuak kontsumitzen ditugu ia konturatu gabe, jatetxe eta catering-zerbitzuetan asko erabiltzen den teknika baita.\nEgostearen funtsezko arazoetako bat da jakietan zaporeak galtzea, aire zabalean egostean gantzak oxidatu egiten direlako, hau da, oxigenoa dagoenean. Hori saihesteko, oxigenorik gabeko egosketa egiteko aukera aztertu da, elikagaiaren ezaugarri organoleptiko guztiak are gehiago indartzeko. Hortik sortzen da hutsean egostea: elikagai gordina edo aurrez prestatutakoa ontzi termorresistente batean jarri, barruko airea atera, hermetikoki zigilatu eta beroaren eraginpean jarri behar den denboran.\nNormalean erabiltzen dena baino tenperatura baxuagoan egosten da, 55 °C eta 98 °C bitartean, eta, beraz, denbora gehiago behar da. Zer den azpimarratu behar da hutseko sukaldea eta hutsean egostea. Lehenengoan, elikagaiak modu tradizionalean egosten dira, eta, ondoren, hutsean ontziratzen dira; hutsean egostean, berriz, jakiak paketatu egiten dira, gordinik eta ondoren egosita.\nEgoste-mota horretarako girorik egokiena hezea da, beroa uniformeki banatzen baitu produktu osoan.\nProduktuak ontzi estankoetan eta termorresistenteetan oxigenorik gabe ontziratuz lortzen da huts-efektua elikagaietan. Ondoren, likido-kantitate txiki bat gehitzen zaio ontziari, ura edo elikagaiari dagokion zukua, giro hezea lortzeko. Giro hori da egokiena egoste-mota horretarako, beroa modu uniformean banatzen baita produktu osoan, eta egoste-kalitate erregularra lortzen baita.\nTenperatura ertainetan egosten da, 65º C-tik 95º C-ra bitartean -produktu motaren arabera-, eta egoste tradizionalean erabiltzen diren denbora luzeagoetan egiten da. Erabiltzen diren ontziak plastiko konplexuz eginak daude, tenperatura altuekiko erresistentzia, oxigenoarekiko iragazkortasun txikia eta manipulazioekiko babesa ematen dutenak.\nHutsean egostearen ezaugarri nagusiak elikagaia esparru hermetiko eta airerik gabean termikoki tratatzean oinarritzen dira, elikagaiak eta lurrinak ahalik eta gehien atxikiz. Osagaien oxidazioa ere saihesten da, eta lurrunketa edo lehortze bidezko pisu-galerak murrizten dira. Gainera, ontziak ematen duen babesak elikagaien zelula-egitura babesten eta prozesatzean mikrobioak kutsatzeko aukerak gutxitzen laguntzen du.\nPlaterak prestatu ondoren, kontsumitu baino denbora luzeagoan edo laburragoan eduki behar dira. Hutsean egosi ondoren, produktua azkar hozten da, eta, ondoren, 0 °C eta 3 °C bitarteko hotzetan biltegiratzen da. Elikagaiak kontsumitu aurretik, berotu egin behar dira.\nHutsean kozinatzea sukaldaritzako teknika bikaina da, eta aurrerapen handiak ditu, nahiz eta eragozpen batzuk dauden. Ekipamenduen eta materialen kostu handiarekin lotutako mugez gain, arrisku mikrobiologikoak ere hauteman daitezke. Teknika horren ahulguneak, arazoak sor ditzaketenak, jasotako tratamendu termikoaren intentsitatea eta biltegiratze- eta banaketa-sistemak dira.\nTenperatura leunekin lan egitean, bakterio-zelula begetatiboak ezabatzen dira, baina ez forma esporulatuak, askoz erresistenteagoak eta toxikazioa eragiten dutenak, ezta mikroorganismo termofilo guztiak ere. Bestalde, produktu horietako gehienek uraren (aw) eta pH-aren jarduera-balio handiak dituzte, eta gehigarri gutxirekin edo batere gehigarririk gabe formulatzen dira; beraz, elikagaia askoz ere errazago erasotzen zaie patogenoei hurrengo etapetan. Clostridium botulinum agertu izana da hutsean prestatutako jakien osasun-kezkarik handiena. Oxigeno-eskuragarritasun txikia, pH handia eta mikroorganismo lehiakiderik ez izateak haien hazkuntza bultza dezakete.\nProduktu horien balio-bizitza 21 egunekoa da. Hala ere, funtsezkoa da lehengaien hasierako kutsadura kontrolatzea eta hozketa-tenperatura konstante mantentzea elikagaia ganbera hotzetik atera eta berriz berotu eta kontsumitzeko. Kutsadura-arriskuak zehaztu ondoren, Advisory Committe on the Mikrobiological Safety of Food (ACMFS) britainiarrak eta Food and Drug Administration (FDA) estatubatuarrak hutsean prestatutako produktuen segurtasuna bermatzen duten prozedurak gomendatzen dituzte.\nAdituen arabera, funtsezkoa da tratamendu termiko nahikoa bizia aplikatzea, ondoren tenperatura azkar jaistea eta produktua biltegian dagoen bitartean 3 °C-tik beherako tenperaturetan mantentzea. Praktika horiek, pH-aren eta elikagaiaren ur-jardueraren balio txikiekin batera, patogenoen hazkuntza eraginkortasunez prebenitu ahal izango dute.\nEGOSTE TRADIZIONALAREN ABANTAILAK\nHutsean egostean sor daitezkeen arazoak aztertu eta konpondu ondoren, egoste tradizionalaren aldean dituen abantailak nabarmendu behar dira:\nElikagaiaren ezaugarri organoleptikoei eusten die. Hutseko sukaldeak elikagaien zapore naturala mantentzen eta indartzen du, esparru hermetiko eta airerik gabeko batean egostean ez baitago konposatu lurrunkorren galerarik.\nAromak kontzentratzen laguntzen du eta produktuen itxura naturalagoa ematen du.\nHutsean egostea bereziki egokia da arrainentzat, foie-grasentzat eta lekale freskoentzat.\nErabiltzen diren poltsek babesten dituzte hozkailuaren barruan produktuarekin zerikusirik ez duten zapore edo usainak.\nElikagaietan lurrinak mantentzen laguntzen du, produktuak ahalik eta freskoen erosten diren bakoitzean.\nIndustrian, besteak beste, hauek erabiltzen ditu: saltsak, entremesak, urdaitegiak, zopak, kremak, haragia, arraina, lekaleak eta pastelak.\nhutsean egosita kozinatuak oxígeno-eu sukaldaritza-teknika teknika


Volkswagen Navarra Akademiako Programaren seigarren edizioan 21 gaztek jaso dute diploma - Volkswagen Navarra Akademiako Programaren seigarren edizioan 21 gaztek jaso dute diploma - Dpto - Educación\nVolkswagen Navarra Akademiako Programaren seigarren edizioan 21 gaztek jaso dute diploma\nVolkswagen Navarra Akademiako Programaren seigarren edizioan 21 gaztek jaso dute diploma - Volkswagen Navarra Akademiako Programaren seigarren edizioan 21 gaztek jaso dute diploma - Dpto\nangle-left Volkswagen Navarra Akademiako Programaren seigarren edizioan 21 gaztek jaso dute diploma\nVW Academyk 2017an hasi zuten graduondoa eta 1.600 prestakuntza-ordu jaso dituzte. Orain, urtebeteko praktikaldia egiten ari dira fabrikan.\nDiploma jaso duten ikasle-taldea, kontseilaria eta VW Academyko ordezkari eta irakasleekin\nMaria Solanak Hezkuntza kontseilariak Volkswagen Navarra Ikastunen Programaren seigarren edizioko diploma-banaketan parte hartu du, gaur goizean. Aurten, 21 gaztek jaso dute diploma (20 gizon eta emakume bat, programaren historian lehena). Graduondoak 1.600 prestakuntza-ordu eta orain bertan fabrikan egiten ari diren urtebeteko praktikaldia biltzen ditu. Ikastunek Nafarroako Gobernuaren egiaztagiria eta Volkswagen Navarraren eta Alemaniak Espainian duen Merkataritza Ganberaren (AHK) tituluak lortu dituzte.\n2012tik Volkswagen Navarran ezarrita dagoen Ikastunen programa Volkswagen Academyn, fabrikaren prestakuntza-zentroan, burutzen da parterik handienean, eta teoria eta praktika konbinatzen dituen Alemaniako prestakuntza-eredu dualari jarraikiz diseinatuta dago. Erdi edo Goi Mailako Lanbide Heziketa amaitu duten ikasleei zuzenduta dago.\nGraduondoan, ikasleei praktiketako kontratua egiten zaie eta 1.600 prestakuntza-ordu jasotzen dituzte, hots, 1.000 ordu teoriko eta 600 ordu praktiko. Gero, programaren 6. edizioko kideek urtebeteko praktikaldia egiten dute fabrikan. Ikastunek, nahi izanez gero, praktiken ostean Volkswagen Navarran lanean jarraitzeko aukera dute. Horren adibide, programaren lehenbiziko 6 ediziotan parte hartu zuten gazteen % 92a (123 kidetik 113) Volkswagen Navarraren lantaldean dago.\nPrestakuntza duala: oraina eta etorkizuna\nVolkswagen Navarraren ekitaldi-aretoan egin da diplomen banaketa. Ekitaldian, Mikel Herrera Isasik Volkswagen Navarraren Estrategia eta Giza Baliabideen Garapeneko gerenteak “gazte ikastunekin prestakuntza dualaren funtzionamendu ona azpimarratu du, langile beteranoen txanda bermatzea eta langileria gaztetzea ahalbidetzen diguna”. María Solana Aranak Nafarroako Gobernuaren Hezkuntza kontseilariak eta bozeramaileak, bestalde, ikasleak zoriondu ditu eta “hezkuntza-administrazioaren eta enpresaren arteko kolaborazioa azpimarratu du”, kasu honetan denboran indartu eta egonkortu dena. “Ezinbestekoa da administrazioak eta Nafarroako ekoizpen-sektoreak elkarrekin lan egitea eta lan-munduan ahalik eta baldintzarik onenetan sartzeko prestatzen ari diren ikasleei laguntzea”. Kolaborazio horrek prestakuntza-programa sektoreko beste enpresa batzuetara zabaltzea eta LHko ikasleen prestakuntza hobeagotzea ahalbidetu du gainera” azaldu du.\nRaquel López Martínek Alemaniak Espainian duen Merkataritza Ganberako prestakuntzako proiektu-arduradunak azpimarratu du “Volkswagen Navarrak prestakuntza duala bikain aplikatzen duela, prestatzaile guztien lan onari esker”. Sustapen honetako ikastunetako batek, Rubén Arana Iriartek, talde osoaren izenean "eskerrak eman dizkio Volkswagen Navarrari Volkswagen Academyn etapa garrantzitsu hori bizitzeko aukera emategatik”, eta azpimarratu du “prestatzen jarraitu behar dugula, etorkizunean automobilgintzan eman daitezkeen aldaketa guztiei aurre egiteko”.\n12 ikastun izendatu\nAitor Ciriza Mayo, Diego García Marín, Josu Oteiza Iribarren, Mikel Sagaseta Urrutia, Alejandro Mañas Rubio, Ibon Serrano Urbiola, Goizeder Ugarte Molinet, Sergio Sanz Zudaire, Rubén Arana Iriarte, Gorka Ripa Plaza, Aritz Larraya Artieda, Iker Oroz Jiménez, Asier Zubicoa Pozas, Alejandro Royo Rodríguez, Mario Yaulema Morocho, Leire Muniain Monescillo, Daniel Murguialday Ancín, Miguel López de Dicastillo Gastón, Ion Apat Mina, Íñigo Arteaga Artola eta Aritz Osácar Jiménez.\n(Argazki-oina): Ezkerretik eskuinera, beheko ilaran, Pedro Valencia Valencia (Volkswagen Academy), Rubén Arana Iriarte, Aritz Larraya Artieda, Alejandro Mañas Rubio, Esther Monterrubio Ariznabarreta (Nafarroako Gobernuko LHko zerbitzuko zuzendaritza), Raquel López Martín (Alemaniak Espainian duen Merkataritza Ganberaren prestakuntzako proiektu-arduraduna), Mikel Herrera Isasi (Volkswagen Navarraren Giza Baliabideen Garapeneko gerentea), María Solana Arana (Nafarroako Gobernuaren Hezkuntzako kontseilaria eta bozeramailea), Aitor Ciriza Mayo, Eugenia Larrea Calvo (Volkswagen Academyren arduraduna), Diego García Marín, Gorka Ripa Plaza, Ibon Serrano Urbiola, Aritz Osácar Jiménez eta Santiago Albéniz Martiarena (Volkswagen Academy). Atzean, ezkerretik eskuinera, Gonzalo Medrano Medina (Volkswagen Academy), Miguel Ángel Cervantes Aranaz (Volkswagen Academy), Eduardo Aguerri Asiain (Volkswagen Academy), Goizeder Ugarte Molinet, Miguel López de Dicastillo Gastón, Íñigo Arteaga Artola, Asier Zubicoa Pozas, Iker Oroz Jiménez, Mikel Sagaseta Urrutia, Leire Muniain Monescillo, Alfredo Morales Vidarte (Volkswagen Navarraren Enpresa Batzordeko lehendakaria), Sergio Sanz Zudaire, Ion Apat Mina, Josu Oteiza Iribarren, Alejandro Royo Rodríguez, Mario Yaulema Morocho, Daniel Murguialday Ancín, Jokin de Carlos Mina (Volkswagen Academy) eta Daniel Herrero Escuin (Volkswagen Navarraren Enpresa Batzordeko prestakuntza-batzordearen arduraduna).


«Banbu artean» argazki erakusketa, Nere Etxezarragan eskutik | Uliako Lore-Baratzak\n“Naturarekin bat eginda”|ko erakusketa izango dugu Uliako Mintegiak parkean. Ama eta irakaslea den Nere Etxezarraga kutsu misteriotsuaz beteriko Banbu Basoan murgilduta egon da, bertako sekretuak biltzen, parkean bertan aurki dezakegun “babesgune” eta “opari bat”, bere hitzetan. 2 hilabete inguru eman ditu «Banbu artean».\nArte-sormena lantzen duen argazki erakusketa honek Etxezarragaren sentimendua irudikatzen du. Ikuspuntu anitzak biltzen dituen beste begirada bat dugu.\n– Zer du banbuak?\n– Landare exotikoa da, desberdina. Ni asko fijatzen naiz naturaren formetan, eta banbuaren itxurak atentzioa ematen dit: estua eta luzea da, enborrak protagonismo handia du, orri gutxi ditu, azala erregularra, lisoa da eta forma sinplekoa. Nola mugitzen den bere malgutasunari esker… Banbu bakarra interesgarria bada, zer esanik ez banbu basoa: leku guztiz berezia da, magikoa.\n– Zer du Banbu artean?\n– Duela 2 hilabete inguru, Uliako Mintegian banbu kimu berriak hazten ari zirela eta, haiek ondatzeko arriskua zegoenez, banbu basoan ez sartzeko eskatu ziguten. Kuriositatea piztu zitzaidan jakin nuenean bizpahiru hilabetean lortzen zutela bere garaiera osoa. Orduan ezkutuan sartzen hasi nintzen, nola hazten ziren ikusteko, ze forma hartzen zuten…\n– Uliako Mintegiak parkeko banbu basoan oinarritu zara igandean ikusiko dugun argazki erakusketan. Zergatik?\n– Parkeko leku hori oso berezia da. Banbuak elkarrengandik oso gertu daude, eta horrek kutsu misteriotsua, sekretuzkoa ematen dio. Ez da pasatzeko leku bat; sartzen dena horra doa espresuki, eta han ez dago banbua besterik. Ezkutatzeko lekua ere izan daiteke. Niretzat leku intimo bat da. Argazkiak egitera joan naizenean, gordeleku sekretu batean bezala sentitu izan naiz, babesean, bakarrik. Gustatu egiten zait horrelako lekuetan bakarrik egotea. Naturarekin bat eginda.\nHilabete hauetan meditazioa egiteko lekua ere izan da; niretzat, oparia.\n– Noiztik daramazu argazkiak egiten Udaberriko Jaialdian guk ikusi eta gozatu ditzagun? Anekdota edo bitxikeriren bat?\n– Apirila erdi aldera hasi nintzen argazkiak egiten. Kuriositateak bultzatuta sartu nintzen banbu basoan, kimu berriak hazten ikusteko, meditazioa egiteko… Kimuen formak eta leku horretan sortzen den atmosfera magikoak erakarrita, argazkiak egiten hasi nintzen. Eguzkia dagoenean, argi-itzal joko ugari gertatzen da, eta argazkietan hori ere islatu nahi nuen.\nHasieran argazkiak niretzat egin nituen, beste askotan egiten dudan bezalaxe. Momentuak eta formak kaptatzen ditut baina ez dute helburu zehatzik, ez ditut egiten besteei erakusteko. Haserako argazkiak mobilarekin egin nituen, eta ez ziren oso ongi atera. Gero pentsatu nuen agian parkean dabiltzanei gustatuko zitzaiela ikustea banbuak nola hazten diren. Orduan kamara konpaktu txiki bat erabiltzen hasi nintzen, eta horrekin ateratako argazkiak dira erakuketan ikusgai daudenak. Bideoren bat ere egin nuen, izan ere, ze zirraragarria eta inspiratzailea den banbuen musika entzutea, haizeak elkarren kontra mugiarazi eta enborrak dantzan hasten direnean, elkarrekin talka eginez…\n– Bertaratzen den jendearengatik zer espero duzu? Zer gustatuko litzaizuke haiei transmititzea erakusketa honekin?\nMundua nola ikusten dudan erakutsi nahi nuke, nola begiratzen ditudan gauzak. Kasu honetan, banbu basoa nola ikusten dudan.\n– Eta zu, Nere? Nere Etxezarraga, ezer gutxi dakigu zutaz… Modu altruistaz eskeiniko diguzun erakusketaren egilearen berri nahi genuke izan\n– Duela 21 urte bukatu nituen Arte Ederretako ikasketak, eta ordutik, nire sena sortzailea lozorroan egon da. Fakultatean ez nuen nire sormena bideratzen asmatu, ez nuen nire bidea aurkitu. Lehen, pintura gustatzen zitzaidan, baina une honetan, 3 dimentsioko objektuak interesatzen zaizkit gehiago: naturako materialak (lurra, landareen orri/adar/hazi…) eta ehunak, batez ere. Horrekin lotuta, argazkigintza ere interesatzen zait.\nProfesionalki artearen mundutik urrun egon naiz, eta zerbait sortu dudanean, eremu pribaturako izan da, niretzat edo etxean jartzeko. Orain arte ez naiz ausartu nik egiten dudana publikoki erakusten.\nLanari dagokionez, esparru desberdinetan aritua naiz: artelanak zaharberritzen, itzultzaile, denda bat ere izan nuen, eta orain irakasle nabil.\nArte sormenaz gain, nire interesgune nagusia hazkuntza espirituala da, nirea eta denena (ama eta irakaslea naizenez, haur eta gaztetxoena bereziki). Hazkuntza espirituala diodanean esan nahi dut gure barruko ni-a hobeto ezagutzea eta hari konektaturik bizitzea, eta gure harremanak maitasunean oinarrituak izatea. Arlo horretan ere hasi berria naiz.\n– Sasoian sasoikoa… zeozer gehiago gehitu nahi baduzu, orain da mementoa 😉…\n– Eskerrak eman nahi ditut, Uliako Lore-Baratzari esker erakusketa hau egin dezakedalako Uliako Mintegiak parkean. Parke honetan gertatzen diren ekintzetan parte hartzeak zoriontsu egiten nau, posible egiten duelako gustuko ditudan gauzak aurrera eramatea: nire semearentzat jolas leku zoragarria da, jende desberdinen arteko topagunea, nire sormena garatzeko espazioa… Eskerrik asko.\nEskerrak zuri, izan ere Uliako Mintegiak parkean aurkitzen diren banbuen inguruko erakusketa ikusgai izango dugu Udaberriko Jaialdian, ekainak 10ean, 11:00etatik aurrera. Askotan hurbileko inguruneaz ez gara ohartzen, astirik gabe ibiltzen bait gara. Eta zergaitik ez oharkabean gune eder honetaz jabetu? Zuri esker, «Banbu artean» argazki erakusketari esker beste begiradeetan bide berriak ere zabaldu daitezke 😉 Beraz, iganderarte Nere!\n‹ Udaberriko Jaialdia · «El baile de los animales» con Marta Boza [taller gratuito]\nUdaberriko Jaialdia · Desde la planta del lino al hilo ›


Erdal ereduen aurrean, murgiltze eredu orokortua aldarrikatu dute\nBide batez, ikasle euskaldun eleaniztunak proposamena hedatzeko dokumentala aurkeztu dute Kontseiluko hezkuntza eragileek. Honatx Promoa:\nEspainiako Gobernuaren hezkuntza erreforma indarrean jartzear da. Zirt edo zart egin behar den honetan, eragileak bere posizioa argitzen ari dira aspaldion. Kontseiluan bilduta dauden hezkuntzako eragileek ere halaxe egin dute gaur. Egungo eredua gainditu egin behar dela iritzita, ikasle euskaldun eleanitzak heziko dituen eskola euskaldunaren alde egin dute.\nLOMCEk ez du aldaketarik ekarriko Araba, Bizkaia, Gipuzkoa eta Nafarroan egun indarrean den ereduen sisteman. Ikasleak “espainolizatzea” helburu duen hezkuntza erreformarekin kontraesan handirik ez duen seinale. Berau gainditu eta murgiltzen eredu orokortuak jartzeari bidea itxiko dio ordea. Horra hor LOMCEk ezarriko digun traba nagusia.\nIzan ere, Kontseiluan bilduta dauden hezkuntzako eragileek adierazi duten bezala, ereduen sistema hankamotz geratu da: "Ez da lortu ikasle guztiak euskalduntzea. Ikerketek agerian utzi duten moduan, gaur egun indarrean dauden ereduetatik bakar batek ere ez ditu ikasleak bere osoan euskalduntzen, nahiz eta D eredua den hortik gertuen dagoena".\nLOMCE indarrean jartzear delarik, Ikasle euskaldun eleanitzak sortzen proposamena zabaltzeko unea dela diote eragile horiek. "Aurre egiteko modurik egokiena ikasle guztiak euskaldunduko dituen proposamena inplementatzea da, ezbairik gabe. Hau ez da esperimentuetarako unea". Murgiltze eredu orokortua "kohesioa ziurtatzen duen bakarra" dela nabarmendu dute.


topic_facet:"Elektrizitatea eta Elektronika (Lanbide Arloa)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Elektrizitatea eta automatismo elektrikoak (Modulua)" topic_facet:"Instalazioa eta mantenimendua (Lanbide Arloa)" genre_facet:"Curriculumeko baliabideak" author_facet:"FESTO Pneumatik S.A.V."\nProposatutako gaia: Elektrizitatea eta Elektronika (Lanbide Arloa) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Instalazioa eta mantenimendua (Lanbide Arloa) Generoa / Forma: Curriculumeko baliabideak Egilea: FESTO Pneumatik S.A.V.\n1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Galdaketa eta pulbimetalurgiaren bidezko produkzioa (Heziketa Zikloa). Goi maila Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea automatizatuen muntaia- eta mantentze-lanak (Modulua) Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Muntaia- eta mantentze-lan elektriko/elektronikoak (Modulua) 1 Neurketa eta Erregulazio Sistemak (Modulua) 1 Sistema automatizatuak (Modulua) Guztiak ikusi ... gutxiago ...


Hurrengo urtean zehar bisitatu beharreko 3 txoko xarmangarri\nUrtea bukatu barik dago oraindik ere baina hona hemen hurrengo urteari begirako gomendatutako destinoak. Hori da gure izaera, gure sorlekuaz maitemindurik gaude eta planeta osoarekin konpartitu nahi dugu. Aukera honetan hurrengo 365 egunetan bisitatu beharreko hiru txoko xarmangarri gomendatuko dizkizugu.\nAraba eta Burgos arteko mugan kokaturik Nerbioiko Ur-jauzia iberiar penintsulan daudenen artean handiena da. Haren turrusta 222 metrokoa da eta horrek Europa hegoaldean bereziena izatea egiten du. Ur-jauzi honen inguruneak ere txokoa zoragarria izatea eragiten du. Euskadira bazatoz derrigorrezko bisitaldia izan beharko luke. Hile hotzenetan edo urtzaldian bereziki ur jarioa handiagoa baita. Abisaturik zaude!\nHaizearen orrazia Euskadiren irudi sinbolikoen artean ezagunenetakoa al da? Bai horixe, Eduardo Chillidak eta Luis Peña Gancheguik sortutako bitxi artistiko eta arkitektonikoa Gipuzkoako hiriburuaren txokorik politenetakoa da. Euskal eskultorearen beste hiru obrarekin 1977. urtean bukatua, Haizearen orrazia natura eta artearen arteko bategite perfektua da. Ekaitza dabilen egunetan espektakulua zoragarria da olatuek eskulturen kontra talka egiterakoan.\nEta uraren presentzia nagusiarekin jarraituko dugu. Sartalderantz jotzen badugu Donostiatik zenbait kilometro haratago gure kostaldeko lurmuturren artean ederrenetakoa aurkituko dugu: Matxitxako lurmuturra. Bermeo eta Gaztelugatxe artean kokaturik lurmuturrak itsasargi bi dauzka euskal kostaldeko irudirik politenetakoa eskainiz. Oso toki aproposa baleak edota hegazti migrazioak ikustera joateko, Gaztelugatxeko Donienetik kilometro gutxira.\nDestino gehiago nahi?\nHiru txoko hauek gutxi al dira zuretzat? Gure webguneko interesguneak atalean askoz gehiago aurkituko dituzu. Bertan bisitatzera hurbiltzeko informazio erabilgarria eta baita argazkiak eta indarrak berreskuratzeko inguruetako Nekaturreko ostatuak aurkituko dituzu. Ikusiko al dugu elkar? Pozik lagunduko zaitugu.\nGabonak Euskadin: kultura eta tradizioa aldi berean


Bidebietako kultur etxearen eskaerari erantzuteko eskatu dio EH Bilduk Udal Gobernuari - Irutxuloko Hitza : Irutxuloko Hitza\nBidebietako kultur etxearen aldeko kartel bat. (Argazkia: Beñat Parra)\nDenbora asko daramate Bidebietako auzotarrek kultur etxe bat aldarrikatzen, eta EH Bilduk Udal Gobernuari eskakizun horri jaramon egitea ekatu dio. Izan ere, kultur etxerik ez duen auzo jendetsuena da Bidebieta, eta EH Bildurentzat “ekialdeko auzoek pairatzen duten desberdinkeriaren” erakusgarri bat da hau.\nHau dela eta, EH Bilduk mozio bat aurkeztuko du ostegun honetako udalbatzarrean, eta aurten bertan azterketa bat egin dezala eskatuko dio udalari, Bidebietan kultur etxe bat sortzeko aukerak ikertzeko, eta horretarako beharko diren baliabideen aurreikuspenak egiteko. Eta, txostena egin ostean, udal taldeei horren berri ematea.\nBidebietako Auzo Sareko bizilagunek auzoan kultur etxe bat lortzeko kanpaina abiatu dute, eta EH Bilduk Udal Gobernuari galdetu dio ea Bidebietan kultur etxerik sortzeko aurreikuspenik duten. EH Bilduren arabera, Udal Gobernuak aukera hori aztertu izan dutela izan da erantzuna, baina inbertsioak behar dituzten beste auzo berri batzuk daudela gehitu dute.\n2020ko Ekialdeko Barrutiaren aurrekontuetan EH Bilduk eta Herripe elkarteak proposamen bana egin zuten Bidebietan kultur etxea sortzeko, eta 2021eko aurrekontuen eztabaidan koalizio abertzaleak zuzenketa bat aurkeztu zuen, auzoko Moneda baserrian kultur etxe bat egiteko, Kutxa Fundazioarekin batera; Udal Gobernuak ez du proposamen hau onartu.


Badator 20. Kulturaldia San Joxepera - Bergara - Goiena.eus\nBadator 20. Kulturaldia San Joxepera\nMaite Txintxurreta 2016-10-11 18:30\nErretiratuen elkartean egitarau berezia izango dute urriaren 13tik 22ra bitartean. Hogeigarrenez antolatu du ekimena San Joxepe elkarteak, eta aurten kultura eta gizarte ongizatea izango dira gai nagusiak.\nHamar egunez luzatuko da aurtengo kulturaldia San Joxepe erretiratuen elkartean. Hilaren 13an, eguena, egingo dute hasiera ekitaldia, eta bertan Zuzendaritza batzordeko kideak eta udal ordezkariak izango dira, baita Jon Molina apaiz bergararra ere. Azken honek etikaren inguruko hitzaldia eskainiko du. Arratsaldez izango da hori, bost t’erdietan.\nHurrengo egunean, berriz, herriko hiru ikastetxetako umeak joango zaizkie bisitan elkartera. Izan ere, azken asteetan erretiratuek eskoletan antolatutako lehiaketa historiko kulturalean lagundu diete umeei, beraien galderak erantzunez, eta egubakoitzean sari banaketa egingo dute.\nEta, kultura arloarekin jarraituz, hiru egunez (hilak 14, 15 eta 16) San Joxepeko kideek egindako artelanak ikusgai izango dira egoitzan. Margolanak, taila lanak, argazki zaharrak... denetarik izango da.\nHurrengo asteko astelehenean, berriz, Lasarten bizi den Felix Garitano apaiz bergararrak hitzaldi bat eskainiko du erlijioaren inguruan.\nMartitzenean, bi autobusetan Errioxarantz abiatuko dira, San Vicente de la Sonsierra herria eta bertako santutegia eta bodega bat ezagutzera. Gero, Laguardian bazkalduko dute eta herria bisitatuko dute.\nEguaztenean, berriz, San Joxepe abesbatzak eta Zarauzko abesbatzak kontzertua emango dute Santa Marinan, eta eguenean, gizarte gaien inguruko hitzaldia eskainiko du Gipuzkoako foru aldundiko ordezkari batek Migel Altuna ikastetxean.\nHilaren 21ean, berriz, Zabalotegi aretora gonbidatu dituzte Oñatiko Ikusi-Makusi antzerki taldeko kideak, beraien azken lana antzeztu dezaten. Hospital o manicomio izena du obra horrek, eta umorea izango da nagusi.\nEta aurtengo Kulturaldia ixteko, beti bezala, mahaiaren bueltan elkartuko dira Bergarako erretiratuak\n17:30 Kulturaldiaren hasiera ekitaldia. Bertan izango dira San Joxepeko Zuzendaritza Batzordeko kideak eta Udal ordezkariak\nJarraian: Jon Molina apaizaren hitzaldia: Etika, gaur\nUrriak 14, egubakoitza\n15:30 Bergarako Lehen Hezkuntzako ikasleen artean egindako lehiaketa historiko-kulturalaren sari banaketa.\n18:00 Bergarako Jubilatuen erakusketaren inaugurazioa. Erakusketa hilaren 14an, 15ean eta 16an egongo da ikusgai (ordutegia: 12:00-14:00 eta 18:00-20:00). Bertan eskulanak, margoak, argazkiak eta egurrezko artisautza lanak jarriko dituzte.\n19:00 Felix Garitanoren hitzaldia: Nik sinesten dut... ni ateoa naiz... Errealitatera hurbiltzea\nUrriak 18, martitzena\n08:30 San Vicente de la Sonsierrara egun osoko txangoa.\nUrriak 19, eguaztena\n20:00 San Joxepe abesbatzaren musika emanaldia Zarauzko abesbatzarekin batera. Santa Marina Parrokian.\n19:00 Hitzaldia Gipuzkoako Foru Aldundiko ordezkari baten eskutik: Gizarte gaiak. Migel Altuna Institutuko areto nagusian.\nUrriak 21, egubakoitza\n17:00 Oñatiko Ikusi Makusi antzerki taldeak Hospital o manicomio antzezlana eskainiko du Zabalotegi aretoan.\n14:00 Herri bazkaria eta XX. Kulturaldiaren amaiera, oparien zozketarekin. Bukatzeko, musika eta dantzaldia izango dira.


Europa Gasteiz da — Gaztezulo\nEuropa Gasteiz da\nEuropa Gasteiz da https://www.gaztezulo.eus/albisteak/europa-gasteiz-da https://www.gaztezulo.eus/albisteak/europa-gasteiz-da/@@download/image/63p19-1.jpg\nMaiatzaren 5etik 13ra, ia 100 film ikusteko aukera izango da Gasteizen, II. Neff zine-jaialdiaren baitan. Aurten, Belgikako zinema izango da protagonista.\nBeste behin ere, Gasteizko kaleak aktore, gidoigile eta zine zuzendariez beteko dira Neff (New European Film Festival) zinemaldia dela-eta. Iaz antolatu zuten lehen aldiz zinemaldi hau, eta aurten, sail berriekin eta film gehiagorekin dator.\nNeff jaialdiak aukera paregabea eskaintzen du europear zineman zer egin den eta zer egiten ari den jakiteko. Aurten, 11 atal nagusi izango ditu jaialdiak.\nBatetik, sail ofiziala dago. Sail ofizialean, sari nagusia irabazteko aukera duten hamabi film luze eskainiko dira, Europa osokoak. Cortada sail ofizialean, berriz, hogeita hamar film labur aurkeztuko dira. Hogeita hamar film hauetatik zazpi, Euskal Film Labur onenaren saria lortzeko lehiatuko dira.\nBestetik, gai zehatzekin lotutako hamar atal izango ditu jaialdiak: Alemaniatik etorritako film laburrak, Marlen Dietrich aktoreari buruzko sail berezia, epaimahaikideen filmak, haurrentzako saioak, zinema eta musika atala\nSail horietan guztietan, ez dira faltako euskal herritarrek egindako filmak. Epaimahaikideetako bat Aitzpea Goenaga aktore eta zuzendaria izango da, eta beraz, "Zeru horiek" bere film berria ikusteko aukera izango da. Haurren sailean, berriz, Joxean Muñoz eta Xabi Basterretxearen "Karramarroen uhartea" eskainiko da. Bestalde, Kepa Sojo gasteiztarraren "El síndrome de Svensson" Sail ofizialean lehiatuko da. Euskal Film Laburren sarirako, berriz, zazpi lan izango dira lehian; besteak beste, Asier Altunaren "Sarean" filma.\nIaz, Alemaniako filmak aukeratu zituzten gonbidatutako herrialdearen sailerako. Aurten, berriz, Belgikako zinegileen filmak ikusteko aukera izango da (Dardenne anaiak, Van Dormael\n) Zine belgikarraren atala, EHUko jardunaldien baitan kokatuko da. Unibertsitatean bertan eskainiko dituzte filmak, eta, kredituak balioztatzeko aukera emango zaie ikasleei.\nNeff jaialdiaren baitan, musika nola sortu ere irakatsiko da aurten. Erritmoa, sorkuntza eta teknologia berriak izeneko bi modulutako ikastaroa antolatu dute horretarako. Musika ordenagailu bidez sortzeko sekretuak ezagutaraztea da xedea.\nPCa tresna moduan izeneko lehen moduluan, hip-hop eta rap baseak nola egin erakutsiko dute. Maiatzaren 5ean, 6an eta 7an izango da hori. PCa, konposiziorako tresna izeneko bigarren moduluan, aldiz, se-kuentziazioa, sanpleoa eta Cubase bezalako programak nola erabili irakatsiko dute. Maiatzaren 8an izango da hori.


Elika agricultura | Disruptore endokrinoentzako irizpide berriak EBn: elikakatean dituzten ondorioak. Lan-mahai eskandinaviarra (Uppsala, 2016ko azaroak 29-30) - Elika agricultura\nXylella ssp. bakterioaren ostalarien datu-basea eta izurriaren kategorizazioa eguneratu dira\nBidaltze data 13 iraila, 2018\nIturria Ministroen Kontseilu Eskandinaviarra\nDisruptore endokrinoak (DE) hormonen funtzionamenduan eragiten duten substantziak dira, eta kalteak eragin ditzakete osasunean. Askotariko produktu kimikoek eragiten dute disrupzio endokrinoa. Zaila da horiek identifikatzeko irizpidea zientifikoki zehaztea, eta ondorio garrantzitsuak izan ditzake esparruko erakunde eta enpresa askotan.\nEuropako Batzordeak zenbait urtez atzeratu ditu irizpide zientifikoak ezartzeko erabakiak, baina azkenean 2017ko irailaren 4an ezarri zituen asaldura endokrinoaren propietateak zehazteko irizpide zientifikoak. Horretarako, Batzordearen 2017/2100 Erregelamendu Delegatua (EB) egin zuen, zeina 2018ko ekainaren 7an sartu baitzen indarrean estatu kide guztietan.\n2017ko irailaren 4ko Batzordearen 2017/2100 Erregelamendu Delegatua (EB)\nElikakatearekin zerikusia duten hainbat eragilek osaturiko lan-mahai bat bildu zen 2016ko azaroaren 29an eta 30ean, eta bertan Europako araudi berria indarrean sartzearen ondorio positibo eta negatiboak aztertu zituzten, baita hori aplikatzeko modua ere.\n2018ko abuztuaren 30ean, Ministroen Kontseilu Eskandinaviarrak bilera horretan landutako gaiak jasotzen dituen liburu bat argitaratu zuen.\nDokumentu osoa: “New EU criteria for endocrine disrupters: Consequences for the food chain”\nTartean diren agintaritzen, fabrikatzaileen eta merkaturatzaileen eztabaiden ondorioak\nErregelamendu berriak ezarritako irizpidearen bidez DE bat identifikatzen bada eta substantzia hori elikakatean erabiltzen bada, mugak edo debekuak aplika dakizkioke. Halaber, kutsatzaile gisa ere identifika daiteke, CMR substantziekin (kartzinogenoak, mutagenoak eta ugalketarako toxikoak) gertatzen den moduan. Edonola ere, halako substantzia bat identifikatzeak eragin handia izango du elikagaien ekoizpenean, merkaturatze-prozesuan eta tartean diren eragileengan.\nHona hemen Uppsalako bileran alde interesdunek emandako iritzietako batzuk:\nDEak pixkaka murrizteak hobetu egin dezake enpresa ekoizleen irudia, jasangarritasunaren aldeko lanean inplikatuta daudela erakusten baitu.\nProduktuetako DEei buruzko ikerketarik ez egiteak hondatu egin dezake tartean diren enpresen sinesgarritasuna eta erreputazioa.\nEkoizpen-sektorearen ikuspegitik begiratuta, erronka konponbide alternatiboak erabiltzeko aukera mugatuetan edo aukerarik ezean datza.\nSubstantzia bat aldatzearen kostua oso txikia da enpresaren erreputazioan, sinesgarritasunean eta negozioan eragiten duen kaltearen aldean.\nAlabaina, alternatibak ezartzeko beharrezkoa da ebaluazio zientifikoak oinarri izatea. Produktuak probatu egin behar dira, eta fidagarriak eta seguruak direla bermatu.\nDEak ingurumenean sartzea saihesteko eta mugatzeko ahaleginak egin behar dira.\nOnurak osasun publikoaren ikuspegitik ebalua daitezke, baina ekoizpen-industriak kostu gehigarriak baino ez ditu ikusten; beharrezkoa da nazio-mailako irabaziak/kostuak zehaztea.\nArazo espezifikoak sortzen direnean, garrantzitsua da agintaritzek arriskuak jakinaraztea eta horiei buruzko informazioa ematea ekoizleei, batez ere ikerketaren edo kontrolaren lehen faseetan.\nElikagaien sektorearen barnean, arriskuaren ebaluazio zientifikoan oinarritutako EBko legeria harmonizatua lehenesten da –tartean diren eragile guztiak berdin tratatzen dituena–, erregulazio edo legeria espezifiko nazionalez osaturiko esparru horizontal bat beharrean.\nElikagaietako disruptore endokrinoen eta horien ekintza-mekanismoen analisia\nBilerari buruzko dokumentazioaren informazio osagarri gisa, beste azterlan bat ere erantsi da, disruptore endokrinoen mekanismoei eta ekiteko moduei buruzko ikuspegi orokorra jasotzen duena, baita substantzia horiekiko esposizioak ondoez eta gaixotasunen garapenean dituen eraginei buruzkoa ere.\nHauek dira aukeratutako DEak: BPA, ftalatoak (DEHP, BBP, DBP, DINP, DIDP), antioxidatzaileak (BHA, BHT), parabenoak (Me-, Et-, Pro-), ditiokarbamato plagizidak (mancozeb, maneb, metiram, propineb, thiram, ziram) eta fitoestrogenoak (genistein).\nHona hemen analisiaren ondorio nagusiak:\nIkusi da sistema endokrinoa plastikoa dela berez eta erraz egokitzen dela inguruneko aldaketetara. Horrenbestez, ahula da ingurumen-estimulu berrien aurrean, bereziki bere bizitzako lehen urteetan, hots, komunikazio-bideak eta konexioen kontrola osatzen ari direnean.\nAlde nabarmenak daude zientzialarien eta agintaritza legegileen ikuspegien artean. Legegintza-prozedurak ezartzeko beharra dago, DEek giza osasunean dituzten eraginak ziurtasunez aurreikusi ahal izateko.\nDEen arriskuen identifikazioan oinarritutako 2017/2100 Erregelamendu berriaren bidez, substantzien berezko propietateak soilik hartuko dira kontuan erabakiak hartzeko, eta ez konposatuekiko esposizioa. Alabaina, propietate horien ebaluazioa printzipio toxikologikoen bidez egiten jarraitzen da. Irizpide berriari esker maila baxuan dauden ED pluripotenteak –sistema endokrino askotan eragiten dutenak– erregula daitezke, zeinak kalteak eragin baititzakete fetuen garapenean, eta horrek helduetan gaixotasun ez-kutsakorrak sortzea eragin.\nDisruptore endokrinoak identifikatzeko gida. ELIKA\nBeste bi eremu zaurgarritzat jo dira urak nitratoz kutsatuta daudelako\nAbuztuaren 11ko EHAAn, “AGINDUA, 2020ko abuztuaren 4koa, Ekonomiaren Garapeneko eta Azpiegituretako eta Ingurumen, Lurralde Plangintza\nFAO/OME: Pestizidak aplikatzean langileak babesteko jardunbide egokien gida\nFAO/OMEk produktu fitosanitarioak manipulatu eta aplikatzean langileak babesteko jardunbide egokien gida bat argitaratu du orain


Parke Naturalak - alavaturismo - web.araba.eus\nParke Naturalak - alavaturismo\nArabak Parke Naturalez osatuta dago\nParke natural honek zenbait zerbitzu eskaintzen ditu garatu ahal daitezken ariketa guztietan laguntzeko. Gainera, Gorbeialdeak gastronomia eta aukera paregabeak eskaintzen ditu.\nIbili, igo eta natura artean galduta leku paregabeak ikusteko aukera. Izki Parkeko Naturalean hainbat eta hainbat balkoi daude nonnahi naturaz gozatzeko.\nGure herrialdeko historia naturan bertan ezagutzeko aukera eskaintzen digu Valderejoko Parke Naturala.\nGipuzkoa eta araba artean dagoen mendikatea, bere bi mendiek ematen diote izena Aizkorri eta Aratz, ondorioz Aizkorri-Aratz Parke Naturala da.


Ikastaro-osaketa - MoodleDocs\nIkastaro-osaketa funtzio berri da Moodle 2.0-tik aurrera eta horren arabera bukatutzat eman daiteke era ofizialean ikastaro bat, bai eskuz bai automatikoki aldez aurretik zehaztutako irizpide batzuen arabera.\nBeste ikastaro batean erabil daiteke hau osaketarako gehitutako beste irizpide bat bezala. Adibidez: "A" ikastaroa "B" ikastarorako aurrebaldintza denean - ikasleak ezin du osatu "B" ikastaroa zuk "A" ikastaroa osatu arte.\nIkastaro-osaketa gaitzeko, lehendabizi ziurtatu ondorengoak:\nGunearen kudeaketa > Funtzio aurreratuetan, osaketa gaitu markatuta dagoela\nzure ikastaroaren ezarpenetan, ziurtatu osaketaren jarraipena gaituta dagoela eta "osaketaren jarraipena matrikulatzean hasten da" laukitxoa markatuta dagoela\nOndorioz osaketaren jarraipenerako ezarpenaren esteka sortuko da ikastaroaren ezarpenetan.\n1 Ikasleak ikastaroa eskuz eman osatutzat\n2 Irakaslearen Eskuzko Ikastaro Osaketa\n3 Zehaztutako irizpideetan oinarritutako Ikastaro-osaketa\n4 Ikastaro-osaketa ikusi\nIkasleak ikastaroa eskuz eman osatutzat\nIkaleari ikastaroa osatu duela bere kabuz erabakitzeko baimena emateko bi baldintza daude:\nosaketaren jarraipenerako ezarpenaren estekan Norberak Eskuz Osatu ezarpenak gaituta egon behar du.\nAuto-osaketa blokea gehitu behar da ikastaroan.\nBlokeko "osatu ikastaroa" estekari sakatu ahal izango dio, orduan, ikasleak.\nIkastaroa osatu duela berresteko eskatuko zaio orduan eta ikastaroaren egoera aldatu egingo da "osatuta"ra hurrengo kronaren ondoren - hemen erakusten den bezala:\nIrakaslearen Eskuzko Ikastaro Osaketa\nIrakasleak (edo edizio baimenik gabeko irakasleak, Kudeatzaileak edo beste edozein rolek) ikastaro bat osatuta bezala markatzeko, Nork eskuz osatu ataleko laukitxo egokia markatu behar da osaketaren jarraipenerako ezarpenaren estekan Irakaslea Ikastaro-osaketaren egoera blokean sar daiteke orduan eta ikastaroa osatu dutela irizten dion ikasleen izenak markatu. Hurrengo kronaren ondoren ikastaroa osatuta bezala markatuta agertuko da - ikusi irudia:\nZehaztutako irizpideetan oinarritutako Ikastaro-osaketa\nIkastaro bat osatuta marka daiteke zehaztutako irizpide batzuk betetzen badira, jarduerak osatzea, lortutako kalifikazioa eta ikastaroan emandako denbora, adibidez. Irizpide orokorrak agregazio-mota erabakitzen da hori.\nIkastaroaren osaketa automatikorako ezarpenak zehatzago deskribatzen dira Ikastaro-osaketaren jarraipenaren ezarpenetan eta hauek hartzen ditu:\nmatrikulatu ondorengo iraupena\nIkastaro-osaketa ikusteko gaituta izan behar duzu Ikastaro-osaketaren egoera blokea.\nIkastaro bat osatuta bezala marka dadin, baldintzak bete behar dira. Cron-php skripta berriz ere abiarazten denean, osaketarako baldintzak bete dituen matrikulatutako edozein ikaslek ikastaroa osatuta izango du.\nIkastaro-osaketaren jarraipenaren ezarpenak ezarpenen deskribapena\nIkastaro-osaketaren jarraipena irakasleentzako ohar orokorrak\nOrrialdearen azken aldaketa: 24 Urtarrila 2011, 16:40.